Eunate - Wikipedia, entziklopedia askea.\nEunateko Andre Maria\n42°40′20″N 1°45′42″W / 42.6722°N 1.7617°W / 42.6722; -1.761742°40′20″N 1°45′42″W / 42.6722°N 1.7617°W / 42.6722; -1.7617\nIrekiera 1170 (egutegi gregorianoa)\nEunate Nafarroa Garaiko erdialdean dagoen herri hustu bat da, Izarbeibar eskualdeko Muruzabal udalerrikoa. Gaur egun, herri hartatik zutik dirauen eraikin bakarra Andre Mariaren omenezko Eunateko Andre Mariaren eliza da. Arkitektura erromanikoaren estiloan XII. mendean eraikia (1170 inguru), Donejakue bideko harribitxietako bat da.\nEunateko Andre Mariaren eliza.\nEunate izena ez da ematen duen bezain begi bistakoa. Lehen begiratuan, badirudi ehun eta ate hizkiez osatua dela. Eskualde horretan, Izarbeibarrean, XIX. mende arte euskaraz hitz egin zen, eta arkuen kopurua litzateke hipotesi horren oinarria. Hala ere, dokumentuetan begiratuta, Eunate izena oso berria da: Onat da formarik zaharrena, eta orobat Onat, Onate, Unat, Unate izenak ere zaharrak dira. Tokiko euskaran ere, ez zioten Eunate esaten. Beraz, gaur egun baztertuta dago ehun + ate etimologia.\nEunate = Ehun ate etimologia asmatu hori justifikatzeko, arrazoibide hau asmatu zen: tenplu oktogonala 33 arkuz osatutako arkuteriak inguratzen duenez, elizari hiru itzuli eman eta gero bertara sartzean, 33+33+33+1=100 ate edo arku igarotzen direla.\nGaur egun, Eunate emakumezko izena ere bada.\nTeoria entzutetsuenak dio Tenpluko ordenak eraiki zuela, baina oinarririk gabeko teoria da. Eunateko planta oktogonalak zein arkuen kopuruak hipotesi hau babestuko lukete. Gainera, Antso VI.aren garaian (hots, eliza hau eraiki zenean), ordena horrek laguntza handia jaso zuen erregearengandik. Hala ere, ez dago zaldun tenplarioren arrastorik Eunaten gaineko dokumentuetan. Hori dela eta, teoria hori baztertuta dago gaur egun.\nXX. mendearen erdialdean egindako indusketa arkeologikoetan oinarriturik, Jerusalemgo San Joan Ordenako ospitalea izan zitekeela dio beste hipotesi batek. Ordena horren presentzia dokumentaturik dago eskualdean. Izan ere, 1251eko ordena horretako dokumentu batean, Obanosko anaikide batzuei "bideko ospitalea" utzi zitzaien. Eunate izan zitekeen, baina Gareskoa ere bai.\nBeste teoria batek dio Antsa erreginaren aginduz eraiki zela, erromesen kontrako lapurretei aurre egiteko nahian. 1520ko Iruñeko katedraleko dokumentu baten arabera, Eunaten Antsa erregina dago lurperatua, eliza eraikitzeko agindua eman baitzuen. Eunateko inguruetan gorpuak aurkitu badira ere, hipotesi honen fidagarritasuna kolokan jarri da. Alde batetik oinarrizko dokumentu hori berriegia delako, eta bestetik, Antsa erregina Iruñeko katedralean lurperatu omen zelako.\nTeoriak teoria, argi dago erromesen babesteko eliza zela. Ospitalea eta hilerria izango zituen aldamenean, Orreagako Sancti Spiritus edo Torres del Riokoaren bezalakoa.\n↑ Egilea: IDOATE IRAGUI, Florencio Titulua: Poblados y despoblados o desolados en Navarra (en 1534 y 1800) Data: 1967 Erreferentzia: 108-109 (1967) 309-334\n↑ «Eunate - Pertsona-izenak - EODA» www.euskaltzaindia.eus (Noiz kontsultatua: 2021-03-25).\n(Gaztelaniaz) Eunate "Arteguias" webgunean\nMultimedia: Church of Santa María de Eunate\nGizateriaren ondare: 669-519\nOrriaren azken aldaketa: 25 martxoa 2021, 10:16.


Kontseilu Errektorea 16/01/13 | Arizmendi ikastola\nKontseilu Errektoreak egin duen azken bileraren berri doakizue.\n– BATZAR NAGUSIA PRESTATZEA\nDatorren 14an, ostegunean, Arimazubi aretoan BATZAR NAGUSIA egingo dugu. Hori prestatzen jardun dugu. Gure azalpenak hobeto egiteko asmoz, han jorratuko ditugun gaiak eta datuak idatziz emango ditugu. Horretarako batzar txostena ekoitzi dugu. Horren ondorioz, ahozko azalpenak laburragoak egitea lortu nahi dugu, Biltzar Prestatzailean egin genuen bezala. Ea lortzen dugun!\n– IRAKASLE BATEN ESZEDENTZIA ESKAERA\nArrazoi pertsonalengatik eszedentzia izateko irakasle batek egin duen eskaera onartu dugu.\n– PLANTEAMENDU LABORALA\nGure Ikastolaren Planteamendu Laboralaz egiten ari garen barne gogoeta eta eztabaidaren barruan, profesionalek egin dituzten galderak eta datu-eskaeren aurrean Zuzendaritzak Informe bat prestatu du erantzunak biltzeko. Hori eskuratzeko eta aurkezteko Profesionalen Batzarra egingo da hilaren 13an. Gaiaren garrantziak segidako urratsak eskatuko dituenez, prozesua jarraituko dugu Kontseilu Sozialarekin batera.\n– KONFIANTZAREN PEDAGOGIAREN LIBURUA\nArgitaratu berri dugu Konfiantzaren Pedagogiaren liburua. Amaia Antero da egile nagusia eta Eli Villar azala, ilustrazioak eta diseinu artistikoren egilea. Biak gure ikastolako lankideak. Horiekin aritu dira ikastolako beste lankide ugari. Obra kolektiboa dugu. Hilaren 14an hedabideen aurrean aurkeztuko dugu. Hilaren 18an Arrasateko Kulturaten, hilaren 19an Aretxabaletako Arkupen eta 20an Eskoriatzako Zaldibarren herritar guztientzat irekiak diren hitzaldiak antolatu dira liburuaren edukia adierazteko. Aukera ona duzue lehen eskutik horren berri jasotzeko. Abagunea aprobetxatu!\n• Lanbide Hezkuntzaren etorkizuneko diseinuaz harremanak Eusko Jaurlaritzarekin ditugu. Ondorengo bi hilabeteotan zehar 2016-2021 planifikazioa aztergai izango dugu beste hezkuntza-etapei buruz ere.\n• 2016-17 ikasturteari dagokion matrikula egiteko epe ofiziala hil honen 25ean zabalduko da. Hain zuzen, Haur Hezkuntza, Lehen Hezkuntza eta Derrigorrezko Bigarren Hezkuntzan.\n• ISEA, M. LINGUA, TECNALIA eta ARIZMENDI lankide gaituen IKASVRI izeneko proiektua aurrera doa. Eusko Jaurlaritzak diru laguntzatxo bat luzatu digu.\nGure IPARRA: ARIZMENDI 2020 gorputza hartzen ari da HUHEZI-LANKIrekin izaten ari garen harremanetan. Bi fase bereizten dira: lehena aurtengo uztailera bitartekoa eta bigarrena 2016-17 osorik hartuko duena.


A ze iruzurra, Lehendakari jauna — ELA Sindikatua\nA ze iruzurra, Lehendakari jauna Behin baino gehiagotan azpimarratu dut Urkullu Lehendakariaren koherentzia autogobernuari buruzko eztabaidari dagokionez. Lehendakaritzara iritsi zenetik argi eta garbi adierazi du nola kudeatu behar den euskal estatus politikoa aldatzeko edozein saiakera. Lehendakari denetik, Urkulluk honako hau errepikatu du behin eta berriz: https://www.ela.eus/eu/iritziak/a-ze-iruzurra-lehendakari-jauna https://www.ela.eus/eu/iritziak/a-ze-iruzurra-lehendakari-jauna/@@download/image/download.jpg\nXabi Anza, ELAren formakuntza arduraduna\nBehin baino gehiagotan azpimarratu dut Urkullu Lehendakariaren koherentzia autogobernuari buruzko eztabaidari dagokionez. Lehendakaritzara iritsi zenetik argi eta garbi adierazi du nola kudeatu behar den euskal estatus politikoa aldatzeko edozein saiakera. Lehendakari denetik, Urkulluk honako hau errepikatu du behin eta berriz:\n1) EAEn akordio bat egin behar da Espainiako bi alderdi handienetako bat gutxienez barne hartuko duena.\n2) Madrilek onartzeko moduko akordioa izan behar du, gainera.\n3) Prozesuak, ordena horretan, elkarrizketa-negoziazioa-adostasuna-berrespena izan behar du; beraz, herriak amaieran baino ez du parte hartuko, eliteen aurretiazko akordioa kontsultan berrestea soilik tokatzen zaiolarik.\n4) Saihestu egin behar da gizarte zibileko erakundeek alderdien eta erakundeen posizioan eragitea eta baldintzatzea.\nErrepasatu ezazue hemeroteka. Lehendakariaren diskurtsoan zulorik ez dago.\nOsteguneko politika orokorreko osoko bilkuran, Urkulluk eskubide historikoak eguneratzea planteatu zuen, 1839 aurreko subiranotasuna berreskuratuz. Nire ikuspuntutik, planteamendu horrekin koherentzia handia erakusten du Urkulluk, berriz ere. Eskubide historikoetara eta foraltasunera jotzea oso gai funtzionala da Lehendakariak ordezkatzen duenarentzat: 1978ko Konstituzioan xedapen batean aitortzen den zerbait hartzen du oinarri; foraltasuna, gainera, Euskal Herriko tradizio politiko askok gutxi gorabehera partekatzen duten zerbait da; azkenik, trantsizioaren ondoren marraztutako erakunde-arkitekturarekin (Lurralde Historikoen Legea, Kontzertu eta Hitzarmen ekonomikoa, zerga-autonomia...) lotzen du formalki, eta, beraz, foruak gaitasun bereziren bat eman liezaioke gure herriari, Estatuak hala nahi izanez gero.\nBaina bistakoa da hori guztia guztiz koherentea dela arestian aipatutako puntuekin:\n1) Lehendakariak berriro esan du estatuarekin eta, beraz, bere alderdi nagusiekin “itun” bat egin nahi duela; beraz, beto-eskubidea ematen die eztabaidan, bai edukietan bai tempusean.\n2) Lehendakariak errenuntzia bat egiten du hasieratik, eta Espainiak eman nahi duena hartu du sabaitzat.\n3) Foraltasunean oinarritutako akordioa eliteen akordioa da, herriak erreferendum batean berretsi dezakeena (edo ez, Nafarroako Foru Hobekuntzaren kasuan bezala).\n4) Hori guztia gizartea aktibatu gabe egin daiteke. Horixe, hain zuzen, proposatzen dena.\n1) Estatuarekin itun bat egin nahi du, eta Estatuak ezartzen dituen mugak onartzen ditu.\n2) Autogobernuaren etorkizuna, beraz, ez da oinarrituko herritarrek demokratikoki eta askatasunez adierazitako borondatean.\n3) Konpromisoa hartzen du gehiengo soberanista ez aktibatzeko. Hau da, ez du inondik inora bide hori egingo, ez ezker politikoarekin, ez sindikatu abertzaleekin ere.\n4) Zin egiten du bere alderdiak ez duela gizartea aktibatuko, Katalunian egin zen bezala.\nLehendakariak atzo esandakoak, gutxienez, laudatorio bat merezi zuen Espainiako arku politiko osotik. Baina indar politiko espainolistak, garaipenaz jabeturik, txisteak egitera mugatu ziren; are, amorrua eta soberanista dela ere leporatu zioten.\nUrkullu ez da Txirrita. Foruak galdu zirenean, bertsolari hernaniarrak begien bistakoena gogoratu zuen... "errespetua gordetu zuten, bildur ziraden artean".\nHori guztia gutxi balitz, Urkulluk proposamena egin du bere gobernuak liburu bat argitaratu eta egun gutxira, zeinetan denok dakiguna kontatzen duen: estatuak ez duela autogobernua errespetatzen; autonomia-estatutua higatzen duela bere tresna guztiekin; matxuratutako transferentziak negoziatzen direla Espainiako Gobernuak Madrilen euskal diputatuen babesa behar duenean soilik... Beste garaietan hor dago Konstituzio Auzitegia, eta gure forua higatzeko behar den guztia. Urkullu errealitate horretatik aldentzen da, eta Espainiako giro politikotik aldentzen da, kontuan hartu gabe egungo Espainiako indar politikoak duela 40 urte baino refraktarioagoak direla nazioaniztasuna aitortzaren aurrean.\nEz digute beldurrik, ez gaituzte errespetatzen. Eta, orain, gure ordezkari instituzional gorenak erasotzen jarraitzeko esan die... Eta erasoan jarraituko dute, ez badugu ezer egiten behintzat.\nA ze iruzurra, Lehendakari, a ze iruzurra!


Androideak erabateko zehaztasunez programaturik daudela uste nuen. Urkulluk kontrakoa frogatu dit, edota agian Urkullu ez da androide bat. Edonola ere, hori ez dugu inoiz jakingo, Euskal Herriko sekretu gordeena izango baita ziurrenik.\nEgundaino buruan nerabilen konjeturak ez zuen kontraetsenplurik: Iñigo Urkulluk, XXI. mende hasierako androide kaskar guztiak bezala, diskurtso monotono eta arrakalarik gabeak ematen zizkigun. Beti. Egin ditugun kalkuluen arabera, lehendakaritzan dagoenetik egin dituen hitzaldi eta adierazpenek 5644 orri betetzen dituzte, eta horien diskurtso-analisia eginez gehien agertzen diren hitzak Euskadi, autogobernua, elkarrizketa, partaidetza, demokrazia eta garapen hitzak agertzen dira. Eta oso gutxitan krisia, mixeria, ezberdintasunak, prekarietatea, gatazka. Eta kapitalismo hitza, gaur egungo sistema sozioekonomikoa definitzen duen hitz osotuena, behin ere ez. Zerbait ezkutatu nahi dute Urkullu programatzen dutenek?\nAzken egunotan, Urkulluren programatzaileek hankasartze txiki bat egin dute, ordea. Ez da erraza sumatzen, programatzaileak finak direlako. Baina programan arrakala bat eragiten du. Hemen zabaltzen dugu hankasartze hori, kontraesan txiki bat finean, arrakala horren kontzientzia piztu, handiagoa egin, eta azkenean izurrite honen inguruan sortu den estatu poliziala lehertarazteko.\nIzurritearen egunetan Urkullu otzan eta esaneko agertu da Sánchez Espainiako Presidenteak ezarritako larrialdi-egoera inposatzailean, baino bere eginteari atxikiz, mesedez eskatu dio behin eta berriz Sánchez bere gobernuari uzteko larrialdi-egoerako puntu batzuk zehazteko eskumenak (ikus, hil honetako Arantza Tapiari buruzko posta), alegia enpresak zabaltzeko baimena ematekoak, dirua baita haien aberria. Eta zer aldarrikatu Urkulluk (ez, bere programatzaileak) mesede hori eskatzeko? Subsidiariotasuna, alegia Euskadiko gobernua hemengo errealitatetik gertuen dagoen administrazioa dela eta horrexegatik hobekien ezagutzen duena ere bai. Izan al daiteke mediokritatean handiagorik? Subirano den herri baten ordezkaritza gorena duena subsidiariotasuna aldarrikatzen du. Baina horrek ez du inor harritzen ja. Garbi daukagu benetako abertzaleok nola jokatzen duen EAJk eta ondorioz berak programatutako androideak: etxean, nazionalista sutsuena; kalean, espainol otzanena.\nPrograman antzeman dudan arrakala hauxe da: bere gobernua bada Euskadi hobekien ezagutzen duena, eta beraiek jakingo dutela hobekien zer egin izurritearen aurka egiteko, argudioa zabalduz esan daiteke gutako bakoitzak ere ederki ezagutzen duela zein egoeratan bizi den eta beraz nola jokatu behar duen izurritean ez jausi eta ez zabaltzeko. Herritar formatuak, heziak, eta informatuak gara. Eta besterik frogatzen ez bitartean, herritar arduratsuak gara. Ezta? Eta hala eta guztiz ere, oldartu dituzu herritar guztion aurka, zure goardia fidelak, zure ertzain maiteak Euskadiren zerbitzura. Gure eguneroko bizitzaren subsidiariotasuna ez, baizik eta gure askatasun eta eskubideak kolokan jarriz. Nork ez ditu sentitu ertzainen begirada zorrotzak egunotan? Nork ez du halako nazka sentitu etxean geratzeko gomendio lekuz kanpokoak, kasu asko eta askotan distopikoak. Finean, nork ez du sentitu beldurra egunotan kalera ateratzean? Jakintzazu, Urkulluren programatzaile nagusi horrek: zuek subsidiarioak izango zarete, baino gu gehiago gara: askeak gara. Hemendik dei egiten dizuegu, Ameriketako Estatu Batuetan herritar asko egiten ari bezala, aske izateko. Ganoraz eta arduraz, aske izan. Kalera atera. Androidearen programa suntsitu.


Erabilerraztasun-deklarazioa - Bilaketa emaitza\nLanbidek bere webgunea erabilerraza egiteko konpromezua hartzen du eta horretarako, Sektore publikoko webguneen eta gailu mugikorretarako aplikazioen erabilerraztasunari buruzko irailaren 7ko 1112/2018 Errege Dekretuarekin bat etortzen da.\nErabilerraztasun-deklarazio hau honako webguneari aplikatzen zaio: www.lanbide.euskadi.eus\nMultimedia-edukia: testu-transkripziorik, azpititulurik edo audiodeskripziorik ez duten bideoak daude (1.2.2, 1.2.3 eta 1.2.5 eskakizunak).\nOrriaren kodea: etiketa semantikoan (1.3.1 eskakizuna) eta orrialdearen izenburuan (2.4.2 eskakizuna) akatsak dituzten web-orri batzuk daude.\nFormularioak: etiketa eta jarraibideen irizpidea (3.3.2 eskakizuna), over edo focus edukia (1.4.13 eskakizuna) eta egoera-mezuak (4.1.3 eskakizuna) betetzen ez dituzten web-formularioak daude.\nKolorea eta estiloak: kolorearen erabilera (1.4.1 eskakizuna), kolorearen gutxieneko kontrastea (1.4.3 eskakizuna) eta testuaren tartea (1.4.11 eskakizuna) betetzen ez dituzten elementuak daude.\nTestuak eta estekak: esteken xedean (2.4.4 eskakizuna), izenburuetan edo etiketa deskribatzaileetan (2.4.6 eskakizuna) eta aldeen hizkuntzan (3.1.2 eskakizuna) akatsak dituzten web-orriak daude.\nDeklarazio hau data honetan prestatu zen: 2020ko irailaren 19an.\nDeklarazioaren azken berrikuspena: 2020ko irailaren 30a.


Sakandarrek EH Bilduren presoen etxeratzea eskatzeko baraualdian parte hartu dute - Sakana - Guaixe.eus\nSakandarrek EH Bilduren presoen etxeratzea eskatzeko baraualdian parte hartu dute\nGuaixe 2015-11-23 10:02\nBilboko asteburuko baraualdian parte hartu zuten zazpi sakandarrak.\nEH Bilduko 250 kidek baraualdia egin dute Bilboko La Casilla kiroldegian, larunbat eguerditik igande eguerdira. Haien artean zazpi sakandar izan ziren: Aitor Karasatorre, Karmele Marañon, Juanjo Goikoetxea, Fran Balda, Asun Fernandez de Garaialde, Juan Kruz Aldasoro eta Bixente Goikoetxea. Baraualdiak iraun zuen bitartean koalizioko kideek preso eta iheslariak etxeratzerako EH Bilduk proposatzen duen bide orriaren berri hainbat modutan zabaldu zuten: prentsarekin hartu-emanak, esku-orrien banaketa, jende katea, Etxerat Elkarteko ordezkariekin lan batzarra eta akaberako ekitaldia.\nEH Bilduk gogor salatu du euskal preso politikoek jasaten duten eta mendekuan oinarritzen den espetxe politika, sakabanaketa politika hain zuzen ere. “Euskal Herriak Bakea nahi du, eta Bakea lortzeko ezinbestekoa da euskal preso eta iheslari guztiak etxean eta libre egotea”. Helburu hori lortzeko era EH Bilduk Bakerako Euskal Bidea proposamenean jaso du. Lehenik, sakabanaketa eta salbuespeneko neurri guztien berehala bukatzea, presoen eskubide guztien bermea eskatzen du koalizioak. Horrekin batera, espetxe politika arautu eta garatzeko eskumenak EAE eta Nafarroako Foru Komunitateak hartzea bere gain, bakegintza eta presoen kaleratzea helburu izanen dituen espetxe politika indarrean jarri ahal izateko, “justizia trantsizionalaren printzipioetan oinarritua. Azkenik, Euskal Herriko eragile sozial, sindikal, politiko eta instituzionalen arteko elkarrizketa eta akordio zabala lantzea, Euskal Preso Politikoen Kolektiboaren parte hartze zuzenarekin ere, presoen kaleratzea posible eginen duten urrats, arau eta bermeen gaineko adostasunak lortzeko.\nEH Bilduko kideek azpimarratu dutenez, “ezin gara Espainia eta Frantziaren zain egon. Euskal Herrian adostasun zabalak landu eta gehiengo sozialak zein instituzionalak mobilizatu behar ditugu herri gisa ditugun arazo guztiei soluzioak eskaintzeko. Erabaki burujabeak hartzeko garaia iritsi da, baita bakegintzan ere, baita preso eta iheslariak etxeratzeko ere”. Koalizioko kideen iritziz, “pentsaera ezberdinetako herritarrak herri gisa ditugun erronka nagusiei heltzeko batzea ezinbestekoa da aurrera egiteko”.


Energia berriztagarrien inguruko tailerrak eskainiko dituzte Azkoitian, Azpeitian eta Zestoan - Urola Kostako Hitza : Urola Kostako Hitza\nGipuzkoako Foru Aldundiak eta udalek antolatuta, etxebizitzetan energia berriztagarriak ezartzeko aukeren inguruko informazio saioak antolatu dituzte datozen egunetarako Azkoitian, Azpeitian eta Zestoan. Energia berriztagarriak zure etxean… posible da! tailerraren helburua da sektore desberdinetako herritarrei energia kontsumoaren murrizketa lortzea, eraginkortasuna handitzea eta energia berriztagarriak bultzatzea. Saioetan parte hartzeko, aurrez izena eman behar da.\nAzpeitian, datorren astelehenean elkartuko dira Basazabal jauregian, 18:30ean, eta herritarrek osteguna, azaroaren 7a, baino lehen eman beharko dute izena; hurrengo egunean, asteartean, Zestoan egingo dute saioa, ordu berean, Gaztelekuan, eta horiek ostiralerako eman beharko dute izena; azkenik, Azkoitian hilaren 13an, asteazkenez, egingo dute tailerra, 18:30ean, Elkarguneko Oteiza gelan, eta han parte hartu nahi dutenek hilaren 11ra bitartean izango dute izena emateko aukera. Saioa doakoa izango da, baina ezinbestekoa da aurrez izena ematea gema@izadi21.eus helbidera mezua idatzita edo 628 53 22 48 telefono zenbakira deituta –astelehenetik ostiralera, 08:00etatik 16:30era–.\nTailerrarekin, energia berriztagarriak ezarri ahal izateko beharrezkoak diren irizpideak eta ezagupenak modu argian eta ulergarrian eskaini nahi dizkiote herritarrei. Izan ere, energia berriztagarrien ezarpenak hainbat aldaketa jasan ditu orain gutxi. Izaera praktikoa izango du saioak, eta energia berriztagarrrien instalazioak jarri ahal izateko baldintzez-eta hitz egingo du aditu batek. Aldi berean, Gipuzkoan martxan dauden instalazioetan sortutako energia nola erabil daitekeen azalduko du hark.


San Valentin eguna 'geek' egingo dute | Consumer\nSan Valentin eguna 'geek' egingo dute\nAste honetan, biderkatu egingo dira sarean Maiteminduen Egunarekin lotutako web orriak eta 'gadgetak'.\nMaitasunaren erakustaldia Internetera iristen da egun hauetan, era askotara. Sarea maitatua izateagatik zoriontzeko zerbitzuak eskaintzen diren lekuez betetzen da, edo teknologia berriak maitemintzearekin lotzen dituzten hainbat opari gomendatzen dira, bai 'gadgets'-ak (tramankuluak), bai kamiseta hutsak (antzeko inskripzioak dituztenak): "I love my geek" ("Interneteko piratua maite dut").\nSormenaren adibide bat iPod musika-erreproduzitzaileak bezalako tresna itsatsi bati aplikatua da iAttire enpresarena, iPod-erako mozorro-lerroa aurkezten baitu 'erromantiko'erako.\niPod-erako San Valentin mozorro-modelo berriak eskuz eginak daude, iAttire saltzen duten iPod-erako mozorro guztiak bezalaxe. Nobedadeen artean daude, besteak beste, jantzi erromantikoak (zabarkeria, kortsea…) eta gizonezkoen barruko arropa. Mozorroen prezioa 30 eurotik beherakoa da.\nSoinekoa aurreztu eta iPod-a bera oparitu nahi duten maitaleek aste honetan Interneteko Appleren dendara joateko aukera izango dute, baita laser bidez maitasun-inskripzioa duen erreproduzitzaile bat eskatzeko ere. Doako zerbitzu hau ez da Maiteminduen Egunera mugatzen, eta online erosita bakarrik lor daiteke.\nPalm-eko marketin-sailak pentsatu behar du ‘geek’ baten maitasuna frogatzeko modu hoberik ez dagoela, bikotekideari PDA bat oparitzea eta, bide batez, beretzat beste bat lortzea baino. Agenda elektronikoen fabrikatzaileak emandako Duo Paketeak Palm TX eta Palm Z22 eskuko ordenagailuak ditu 409 euroren truke. Duo Paketea erostean, erabiltzaileak 59 euro aurrezten ditu, eta ez dago batere gaizki.\nMaitale guztiek bezala, “geeks”-ak ere gustuko dituzte maitasunari buruzko era guztietako objektuak oparitzea. Baina offline munduan arrosak ezartzen diren bitartean, Sarean Led bihotzak agintzen dituzte, tradizioa eta argiztapen-teknologia aurreratuenak konbinatzen dituztenak. Orrialdea Thinkgeek gainera, bat muntatzeko moduari buruzko informazioa eskaintzen du, geekak oso zaleak diren zerbait.\n“Geek” munduan ohikoa izaten da mugimendu horri erreferentzia egiten dioten izen-emateak dituzten elastikoak janztea. Mugimendu hori bizi-filosofia bat da. Ez da harritzekoa, beraz, San Valentin egunean hainbat orri agertzea, “My kernel belongs to you” (“Nire sistema eragilearen gunea zurea da” edo “I love my geek”) bezalako adierazpenak dituzten arropak eskaintzen dituztenak. Thinkgeek-en elastiko horiei eta beste batzuei buruzko informazio guztia aurki daiteke, baita eskura dauden neurriei buruzkoa ere.\nNola hobe maitasun ‘geek’ baten garra mantentzeko, bi aldiz piztu eta erabiltzaileari gogoraraztea norbaitek, bere terminaletik haratago, pasioz pentsatzen duela harengan? San Valentin aukera bikaina da horrelako programak oparitzeko, eta, horregatik, Sarea haiek eskaintzen dituzten web orriez gainezka dago, ordainpekoak zein doakoak. Screensavers ezagunenetako bat da, eta karga sentimentala duten irudi ugari ditu.\nAzkenik, ohiko soinu-postalak arrosa bizi bihurtzen dira garai hauetan, eta haien musika leundu egiten da erromantikoaren paroxismoraino. Bide horretatik maitasuna aitortu nahi duten internautek 450 txartel mota baino gehiago dituzte Appleblossomarten, soinu-banda barne.\ngeek-eu maitasun San Valentin


Nagasakiko bonbak eragin zuen onddo gisako hodeia.\nBonba atomikoen frogen bideoa.\nBonba nuklearra fisioak edo fusioak eragindako erreakzio nuklearrarengatik ahalmen suntsikorra jasotzen duen arma da. Ahalmen txikiko bonba nuklerrak ohiko lehergaiak baino askoz suntsigarriagoak dira, eta arma bakarra ere hiri oso bat hondatzeko gai da.\nGerragintzako historian, bitan baino ez dira arma nuklerrak erabili, Bigarren Mundu Gerraren amaieran. Bonba nuklearraren lehenengo detonazioa 1945eko uztailaren 16an Alamogordon, Estatu Batuetan, egin zen Manhattan proiektuaren atal esperimental moduan. Desertuan egin zen eta estatu batuetako kargu militar altuek pozik geratu ziren frogarekin. Horregatik, 1945eko abuztuaren 6an gertatu zen, AEBek "Little Boy" (Mutiltxoa) izeneko bonba Hiroshimaren gainean bota zutenean. Bigarrena, "Fat Man" (Gizon Lodia) hiru egun geroago jaurti zuten, Nagasaki hirian. Arma horien erabilpenaren ondorioz, 120.000 pertsonatik gora hil ziren unean bertan, eta gehiago denborak aurrera egin ahala.\nHorren ostean, bonba nuklerrak gutxi gorabehera 2.000 aldiz lehertu dituzte, aztertzeko eta erakusteko asmotan. Kronologikoki, horrelako armak eztandarazi dituzten herrialdeak honako hauek dira: Ameriketako Estatu Batuak, Sobiet Batasuna, Erresuma Batua, Frantzia, Txina, India, Pakistan eta Ipar Korea. Beste herrialde batzuek, Israelek edo Hegoafrikak esaterako, izan litzakete arma nuklearrak, baina edota bere jabetza ez dute publikoki onartu, edota jabetzeko aldarrikapenek ez daukate egiaztapenik.\nArma nuklearrak gaur egun, generazio desberdinetan sailkatzen dira, 6 generaziotan. Lehenengo generaziokoak lehen aipatutako Little Boy bonba da, bonba esperimentala. Geroz eta generazio altuagokoa izan bonba orduan eta modernoagoa da. Adibidez, laugarren generazioan Txina eta India daude, generazio honetako bonbek 100 megatonetako (1 megaton = 1.000.000 tonelada) potentzia ere izan dezakete. Seigarren generazioan Estatu Batuak eta Errusia daude.\nEstatu Batuak dira gaur egun arma nuklear gehien duen estatua. Gaur egun, kontinenteen arteko 534 misil balistiko (Inter-Continental Ballistic Missile) ditu eta 432 urpeko misil balistikoak. Guztira 5000 edo 10000 bonba dituztela esaten da.


Nor Gara | HITZEZ elkartea\nHitzez Elkartea Gipuzkoako Urola Kostako bost emakume baserritarrek sortu zuten 2007. urtean. Elkarte honen helburu nagusia landa-inguruneko emakumeen osasuna hobetzea da. Horretarako formakuntza, partehartze, eztabaida eta hausnarketarako esparru propioak sortzen ditu.\nHistorikoki, landa-inguruneko emakumeek ez dute baserrian duten eginkizunen inguruko bizipen, zailtasun, beldur, poz eta antsietateak adierazteko lekurik izan. Badakite euren lana baserriko familia-kideen zainketa dela, baina kasu askotan, ez dute euren burua zaindu eta nekeaz eta ahulduraz at mantentzeko beharraren kontzientziarik, baserriko eguneroko lana dela medio.\nTestuinguru horretan sortu da “Hitzez”, landa-inguruko emakumeei zuzenduriko Elkarte independentea, honakoak ezarririk zutabe moduan:


20 talde sailkatu dira beren proiektua garatzeko Mondragón City Challengen — TUlankide MONDRAGON\nMondragón City Challengeren lehen edizioan 7 herrialdetako 279 ikaslek hartu dute parte (Hego Korea, Estatu Batuak, Txile, Kolonbia, Mexiko, Zimbabue eta Espainia), eta, hautaketa-prozesu zail baten ondoren, epaimahai teknikoak erabaki du hurrengo fasera igarotzen diren 20 talde, beren proiektua zehaztasun handiagoz garatzeko aukera izango dutenak. Epaimahaia Saiolan eta Azaro Fundazioko profesionalek osatu dute.\nSailkatu diren taldeak honako hauek dira:\n16-18 urte bitarteko kategorian:\n19-24 urte bitarteko kategorian:\nEkimenaren helburua da batxilergoko ikasleen artean mundu osoko heziketa eta unibertsitate zikloak, enpresa kudeaketako gaitasunak eta gehienez ere bederatzi hilabeteko epean negozio kooperatiboa abian jartzea.\nTalde finalista guztien artean, eta epaimahaiaren irizpidearen arabera, proiekturik berritzaileenak originaltasunaren saria jasoko du, eta 800 euro jasoko ditu dirutan.\nGainera, 16-18 urteko kategorian lehen sailkaturiko taldeak bidaia bat irabaziko du Europara eta 19-24 urteko taldean sailkaturiko taldeak bidaia bat Hego Koreara.


Administrazioa eta etorkinak\tAdministrazioak etorkinen eskolatzean esku hartzen du batzuetan. Zenbait herritan, adibidez, eskola jakinetara bideratzen dituzte. Bide egokia ote da hori?\nDenon artean hobe (2)\nMikel Hernando ¦ 2009-05-03 20:04:10\nAdministrazioak esku hartzea izan behar du, nola ez. Batez ere, herriko udalek, etorkinei harrera eginez, egoera ezagutaraziz eta normalizatzen lagunduz eta hezkuntza aukerak eskainiz. Eskolatzeko orduan ere, etorkinek ezagutu behar dituzte herriko eskolak, zer eskaintzen duten, dituzten hezkuntza priektuak, zer baldintzetan eskolatuko liratekeen eta abar. Udalek eskaintzen dutena kontuan hartzea ona litzateke etorkinentzat, non eskolatu azken erabakia beraiek hartzen badute behintzat.\nZentzu horretan, herriko ikastetxeen artean elkarlana egotea eta planifikazio komuna bideratzea etorkizunerako osasuntsua izango litzateke. Animo eta lanera!\nMila Serrano ¦ 2009-05-04 17:08:51\nAdos nago esaten duzunarekin. Dena den, hitzei bideragarriak izango diren aukerak jarri behar zaizkie.\nGaur egungo antolaketa administratiboekin posible al da baldintza berdinetan jardutea? Langileek eta ikastetxeek administraziotik jasotzen duten tratua desberdina bada, nekez joka liteke berdintasunaren parametroan.\nGauzak diren bezala ezagutu behar dira, ez duten itxurarengatik edo urtetako klitxeengatik.\nHerri bereko bi eskola. Betebehar berdintsua eskatzen bazaie, eskainiko zaizkien bitarteko ekonomiko, material eta pertsonala beretsuak izan beharko lirateke, ezta? Gaurko antolaketak, aldiz, hori guztia ukatu egiten du. Gure herritik Kanpo erabakitako parametro diskriminatorio eta zapaltzaileak legez jartzen ditu. Bitartean gu, bidean galdurik, errudunen bila.\nNoiz piztuko dugu argia, behingoz!\nHerrian dago gakoa\nManu H. ¦ 2009-05-15 22:16:41\nZer arrazoi sakona. Herriko administrazioan dago gakoa, Udalean. Baina ba al du Udalak eskumenik eta bitartekorik etorkinen gaia bere egiteko?\nDuela gutxi irakurri nuen Hernani bezalako herrian, hiru ikastola publiko eta moja ikastetxe bat omen daude HH eta Lehen Hezkuntzan. Ikasle etorkin gehienak mojetara joaten omen dira eta 20 estatu desberdinetako 80 bat ikasleentzat hizkuntza laguntzaile bakarra omen dute.\nHori ez al da herriarentzat porrota? Baldintza horietan, nola lagun liteke etorkinen integrazioa eta normalizazioa? Nola lor lezakete beste herritarrekiko berdintasunaren eskubidea?\nIkerketen arabera, gertuko kudeaketak, parte hartzeak eta jarraipenak lagungarriak dira hezkuntzaren kalitatean.\nBorroka dezagun herrietako Udalek eskumen eta bitarteko gehiago izan ditzaten hezkuntza arloan, eta horrekin batera, etorkinen kudeaketa.\nEragileek badute zer esan (1)\nMiren F. ¦ 2009-05-04 23:44:38\nGustatu zitzaidan Hik Hasin agertu zen Kataluniako Pla d�entorno deritzana.\nEz al dira administrazioekin batera herriko eragileak egon behar? Horrela ez bada, herriko bizitza ez badago, zaila izango da herritarren arteko gertutasuna egotea eta elkarri entzutea. Badugu zer ikasi.\nMaialen M. ¦ 2009-05-18 22:41:54\nElkarri entzutea diozu? Ez dut uste hori denik egungo eskolen egitekoa. Ez du hori egiten behintzat. Irakaslea da ia beti hitz egiten ari dena. Noiz entzun behar zaie ikasleei? Noiz errespetatu dagokien hitza erabil dezaten?\nBestela, ados nago bota duzun ideiarekin, eskola eta herriko eragileak elkarlanean aritu behar diren ideiaiarekin, zehazki.\nKatalunia hor daukagu! (1)\nFermin ¦ 2009-05-13 11:21:55\nNik uste dut Kataluniako errealitatetik asko ikasteko dugula, eta han gertatu diren "gethoak" ez sortzeko politikak bultzatu behar direla udalen aldetik. Euskal Herriko errealitatea eta hangoa ez datoz bat, baina, leku batzuetan (erriberan, Bilbo aldean...) etorkin kopurua asko handitu da azken urteetan. Hau dela eta, niri ondo iruditzen zait iristen diren etorkinak udalak eskolen artean banatzea.\nBesterik gabe, ez!\nMaria S. ¦ 2009-05-15 23:22:48\nUdalak ikasleen banaketan parte zuzena hartzea ongi baderitzot ere, toki batzuetan egiten den modura ez nuke nahi, mesedez. Lurralde bereko ikasleak ikastetxe desberdinetan jartzeak ba al du zentzurik?\nPentsa dezagun, bi familia desberdinetako bi euskaldun Alemaniako herri berean, ba al du zentzurik bi ikastetxe desberdinetan banatzeak? Nola laguntzen zaie gehiago, banatuta ala elkarrekin jarrita?\nArabiarrekin, errumaniarrekin edo ekuatoriarrekin ez al da gauza bera? Hizkuntza eta kultura beretsuak baldin badituzte behintzat, nik elkarrekin jarriko nituzke, eta hortik aurrera nola jokatu, ongi aztertuko nuke.


Loudrefing - Wikipedia, entziklopedia askea.\n48°51′07″N 6°52′45″E / 48.8519°N 6.8792°E / 48.8519; 6.879248°51′07″N 6°52′45″E / 48.8519°N 6.8792°E / 48.8519; 6.8792\nBelles-Forêts, Cutting, Insviller, Lhor, Lostroff, Mittersheim, Rorbach-lès-Dieuze eta Vibersviller\n161 (%50) 161 (%50)\nLoudrefing Frantziako udalerri bat da, Mosela departamenduan dagoena, Ekialde Handia eskualdean. 2013an 294 biztanle zituen.\n2007an Loudrefing udalerrian erroldatutako biztanleak 294 ziren. Familiak 124 ziren, horien artean 36 pertsona bakarrekoak ziren (36 bakarrik bizi ziren emakumeak eta 36 bakarrik bizi ziren emakumeak), 48 seme-alabarik gabeko familiak ziren, 32 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 168 etxebizitza zeuden, 127 familiaren etxebizitza nagusia ziren, 5 bigarren erresidentzia ziren eta 36 hutsik zeuden. 126 etxeak ziren eta 42 apartamentuak ziren. 127 etxebizitza nagusietatik 97 bere jabearen bizilekua ziren, 26 alokairuan okupaturik zeuden eta 4 doan lagata zeuden; 2 etxek gela bat zuten, 6 etxek bi zituzten, 17 etxek hiru zituzten, 33 etxek lau zituzten eta 69 etxek bost zituzten. 101 etxek euren parking plaza propioa zuten azpian. 60 etxetan ibilgailu bat zegoen eta 50 etxetan bat baino gehiago zituzten.\nLoudrefing udalerriko biztanleria-piramidea 2009an .\n2007an lan egiteko adina zuten pertsonak 192 ziren, horien artean 120 aktiboak ziren eta 72 inaktiboak ziren. 120 pertsona aktiboetatik 106 lanean zeuden (66 gizon eta 40 emakume) eta 14 langabezian zeuden (4 gizon eta 10 emakume). 72 pertsona inaktiboetatik 32 erretiraturik zeuden, 10 ikasten zeuden eta 30 "bestelako inaktibo" gisa sailkaturik zeuden.\n2009an Loudrefing udalerrian 127 unitate fiskal zeuden, 301 pertsonek osaturik. Pertsona bakoitzeko diru-sarrera fiskalaren mediana urteko 17.198 euro zen.\n2007an zeuden 7 komertzioetatik, 1 eraikuntza enpresa zen, 1 ibilgailuen saltze eta konpontze enpresa zen, 1 garraio enpresa zen, 1 ostalaritza eta jatetxe enpresa zen, 1 higiezinen enpresa zen eta 2 administrazio publikoko enpresak ziren.\n2000. urtean Loudrefing udalerrian 12 nekazaritza-ustiategi zeuden, 432 hektarea erabiltzen.\nLostroff (2,1 km)\nCutting (3,1 km)\nRorbach-lès-Dieuze (3,5 km)\nGuinzeling (4,1 km)\nDomnon-lès-Dieuze (4,2 km)\nLhor (4,2 km)\nInsviller (4,3 km)\nMittersheim (4,8 km)\nBelles-Forêts (5,2 km)\nMolring (5,8 km)\nBassing (5,9 km)\nBNF: 15265923s (data)


Pribatutasun politika | Premia Fundazioa - Maitasuna, Sexua eta Internet\nHasiera Baliabideak Pribatutasun politika\nPribatutasun politika honek The Reward Foundation webgunea erabiltzen duzunean The Reward Foundation-i emandako informazioa nola erabiltzen eta babesten duen zehazten du. Reward Foundation-ek zure pribatutasuna babesten duela ziurtatzeko konpromisoa hartu du. Webgune hau erabiltzean identifikatu ahal izateko zenbait informazio emateko eskatu behar badizugu, orduan ziurtatu ahal izango duzu pribatutasun adierazpen honen arabera soilik erabiliko dela. Reward Foundation-ek noizean behin politika hau alda dezake orri hau eguneratuta. Noizean behin orrialde hau egiaztatu beharko zenuke aldaketekin pozik zaudela ziurtatzeko. Politika hau 23ko uztailaren 2020tik aurrera izango da indarrean.\nMailChimp bidez erregistratzen diren pertsonen izenak\nThe Reward Foundation Shop dendan kontu bat erregistratzen duten pertsonen izenak\nHarremanetarako informazioa helbide elektronikoa eta twitter heldulekuak barne\nJabetza edo zerbitzu erosketak egiten dituzten pertsonen edo erakundeen harremana\nWebgune hau kudeatzeko informazio garrantzitsua\nCookieak. Informazio gehiagorako, ikusi gure Cookie politika\nInformazio hau zure kontsultari erantzuteko eskatzen dugu, ondasunak edo zerbitzuak gure dendaren bidez saltzeko, harpidetuz gero buletin bat hornitzeko eta publizitate edo marketin helburuetarako barne analisiak egiteko.\nGure Buletinean harpidetza utzi nahi baduzu, prozesu automatiko bat dago The Reward Foundation-en eskutitz gehiago jasotzeari uzteko. Bestela, gurekin harremanetan jar zaitezke "Jarri harremanetan" orriaren bidez eta zerrendatik kentzea baieztatuko dizugu.\nDendak zure kontua ezabatzeko prozesu bat eskaintzen du. Ondoren, kontu horri dagozkion datu pertsonal guztiak ezabatuko ditugu.\nDatuen Babeserako 1998 Legearen arabera zuri buruz dugun informazio pertsonalaren xehetasunak eska ditzakezu. Kuota txiki bat ordaindu beharko da. Eskuratutako informazioaren kopia bat nahi baduzu idatzi The Reward Foundation-i c / o The Melting Pot, 5 Rose Street, Edinburgh, EH2 2PR Erresuma Batua. Zure eskuetan dugun informazioa okerra edo osatu gabea dela uste baduzu, idatzi edo bidali mezu elektronikoa lehenbailehen, goiko helbidera. Berehala konponduko dugu okerra den informazioa.\nThe Reward Foundation denda\nOrdainketa prozesuan zuretzako informazioa biltzen dugu gure dendan. Jarraian, dendan pribatutasun politika prozesuak nola kudeatu ditugun deskribatzen da.\nCookieak ere erabiliko ditugu gure webgunean arakatzen ari zaren bitartean saskiaren edukiaren jarraipena egiteko.\nNormalean zure inguruko informazioa gordetzen dugu informazioa biltzen dugunerako eta erabiltzen ditugun helburuetarako behar dugun bitartean, eta legez ez dugu mantentzen jarraitzeko. Adibidez, 6 urtez eskaeraren informazioa gordeko dugu zerga eta kontabilitate helburuetarako. Honek zure izena, helbide elektronikoa eta fakturazio eta bidalketa helbideak barne hartzen ditu.\nPribatutasun politika honen arabera gure eskaerak ematen eta zerbitzuak gordetzen laguntzen diguten hirugarrenekin informazioa partekatzen dugu; adibidez PayPal.


Hamar gaztetatik zortzi ezin dira emantzipatu! - EGK Hamar gaztetatik zortzi ezin dira emantzipatu! - EGK\nEuskadiko Gazteriaren Kontseiluaren azken txostenak jasotzen duenez, 18 eta 29 urte bitarteko gazteen %20a baino ez da gurasoen etxetik joan\nEtxebizitza Lege berria diseinatzeko prozesu parte-hartzaile sakonagoa eskatu du Gazte elkarteen plataformak, eta bideratutako esku-hartze formulak gaineztatzeko deia egin die gazteei\nBilbon, 2011ko otsailaren 17an. Gazteen emantzipazio tasa “oso kezkagarria izaten jarraitzen duela” ohartarazi du gaur prentsa ohar baten bitartez Euskadiko Gazteriaren Kontseiluak (EGK). Gazte elkarteen sarearen azken txostenak jasotzen duenez (Hizpideak 5), 18 eta 29 urte bitarteko pertsonen %20a baino ez da gurasoen etxetik joan, Gazteen Euskal Behatokiaren datuen arabera . Hau da, hamar gaztetatik zortzi “emantzipatu ahal izan gabe jarraitzen dute”.\nArrazoi nagusia “etxebizitzaren prezio altua da oraindik ere”. Eta, zehazkiago, “alokairuzko etxebizitzen errenta altua”, EGKren hitzetan. Hain da horrela, ezen “emantzipatzen direnen artean gehienek etxebizitza bat erosten baituten”, alokairua alboratuta. Zehatz-mehatz, gurasoen etxea uzten dutenen %75,3ak pisu bat erosten du. Izan ere, “orokorrean alokairuaren kuota hipotekaren berdina izaten baita”. Horregatik, “alokairuaren aldeko apustu ausarta eta irmoa” egiteko eskatu dio EGK-k Eusko Jaurlaritzari. Ildo horretan, Etxebizitza Lege berriak alokairua sustatzeko neurriak aurreikusten dituela aitortu duen arren, “apustua indartsuagoa izan behar duela” adierazi du, 2013an oraindik ere etxebizitza parke publikoaren %40a baino ez baita egongo errentan. Eta hori, kontuan izanik merkatuan dauden pisu guztien (pribatu zein babestu) %12a baino ez dagoela alokairuan . Testuinguru honetan, “etxebizitza babestu berri guztiak alokairuzkoak izan daitezen” planteatu du gazte sareak.\nAlokairuzko pisu babestuen alde egitea da Euskadiko Gazteriaren Kontseiluak bere azken monografikoan jasotzen dituen hamar proposamenetako bat. Horrez gain, “etxebizitza eskubide subjektiboa” izan dadin proposatzen du; hau da, bizileku-premia duten pertsona guztiek eskatu lezaketen eskubidea. Bestalde, EGKren iritziz etxebizitzarekin zerikusia duen guztia kudeatuko lukeen enpresa publikoa sortu beharko litzateke (ikuskaritza eta behatoki funtzioak bere baitan hartuko lituzkeena), bai eta komisiorik kobratu gabe kudeaketa-zerbitzuak emango dituen udal mailako etxebizitza-ordezkaritza bat. Gainera, etxebizitza aurrekontua orekatzea eta gehiago handitzea eskatzen du (osasunerako eta hezkuntzarako aurrekontuekin parekatzeko), eta, horretarako, etxebizitza bat erosteak duen desgrabazioa pixkanaka kentzen joatea planteatzen du, hala nola jabetzako bigarren bizilekuari tratamendu zorrotzagoa ematea.\nProposamen zerrenda honetan beste bat ere barnebildu du EGK-k: hiri errentamenduen legea aldatzea, maizterrei eta errentatzaileei lege-babes eraginkorragoa emateko. Honako eskaera hauek ere egin ditu: etxebizitza hutsak alokairura bideratzea (erroldak eguneratuz, pizgarriak emanez, zigor-neurriak ezarriz), etxebizitza babestuak esleitzeko metodoa berriz planteatzea (zozketa bidezko kupo-sistematik premiak eta beharrak oinarritzat hartuko dituen sistemara pasatzeko, sektore baztertuenak lehenetsiz), eta merkatu libreko prezioak erregulatzeko esku-hartzea.\nEtxebizitza Lege berria\n“Proposamen hauek guztiak dauzka Gazteriaren Kontseiluak, baina, tamalez -adierazi dute bozeramaileek-, Etxebizitza Lege berriari ekarpenak egin ahal izateko prozesu parte-hartzailea hertsia da”. Zurekin etxebizitza egiten dugu lelopean Eusko Jaurlaritzak abiatu zuen parte-hartze kanpainak -zeina urtarrilaren 21ean hasi baitzen eta apirilaren 15era arte luzatuko baiten-, “on-line parte hartzea (foroak, deskargak, inkestak) lehenetsi du, eta oraingoz ez du aurreikusten aurrez-aurreko eztabaida saiorik eta gizarte-eragile ezberdinen arteko topaketarik”. Etxebizitzaren aldeko Itun Sozialean (2010-2013) eta dokumentu hori izenpetu zutenen gainean eraiki da parte-hartze prozesu hori, eta Itun horrek, EGKren aburuz, “gizarte-eragile askoren parte-hartze erreala saihestu zuen, elite ekonomikoekin eta eraikuntzaren sektorearekin harreman estua eta pribilegiozko tratua mantendu zuen bitartean”. EGK-k, beste sindikatu eta elkarte askok bezala, ez zuen Ituna izenpetu. Dokumentu hori, bestalde, Etxebizitza-Plan Zuzendariarekin lotuta dago; plan hori diseinatzeko 15.748 pertsonek parte hartu zuten, eta 30 proposamen baino ez ziren hezurmamitu.\nHori dela eta, batetik, “bideratutako parte-hartze formulak gainezkatzeko deia” egin die EGK-k gazteei. Eta, bestetik, Hizpideak txostenak jasotzen dituen “emantzipazio tasa kezkagarriak” konpontze aldera, “prozesu parte-hartzaile zabala eta errotikoa” abiatzeko eskatu dio Eusko Jaurlaritzari, “gazteen eta gainontzeko herritarren beharren araberako Etxebizitza Legea egin ahal izateko”.


Felisa Martin Bravo - Beste kaleak\nFelisa Martin Bravo https://bestekaleak.eus/emakumeak/felisa-martin-bravo 1898-06-11\n1898-06-11 - 1979-10-29\nEuskal zientzia eta teknikaren historian emakume ugari ez badago ere, gehienek fisika eta kimika jakintzagaietan aritu izan dira. Zioren bategatik, agian jakintzagai horiek irakaskuntzako lan-munduarekin zeukaten lotura dela eta, jakintzagai horietan ibilbide profesional paregabea burutu zuten emakumeak aurki ditzakegu.( Ikus bitez: Martina Casiano eta Dorotea Barnés). Haien ibilbide latzak Estatu mailan Fisiketan lehen doktorea izan zen Felisa Martinen -bere izaera aurrendariagatik besterik ez bada ere- kasu apartaren ibilbide latza ezagutzera emango dugu.\nDonostiako Institutuan batxilergoa bukatu ostean, bere ikasketak Madrilen jarraitu zituen bertako "Unibertsitate Zentralean" Fisika Zientzietan 1922an lizentziatuz. Garai hartan , Julio Palacios fisikariak ( 1891-1970) Fisika Ikerketa Laborategian( LIF) X izpien eta egitura kristalinoen inguruko ikerketa-lanak hasita zituen." Ikerketa programa horretara atxiki zen Felisa. Palaciosen gidaritzapean, Felisak, X izpien bitartez Bragg eta Debye-Schereren metodoak erabiliz nikel eta kobalto oxidoen eta berun sulfuroaren egiturak zehaztu zituen, ikerketa hori bere doktoretza tesiaren oinarria izanez ( 1926). Egitura horiek, lur arraroen propietateak ezagutzea zekartelako, LIFeko Blas Cabrera ( 1878-1945) zuzendariaren ikerketa magnetikoentzat balio potentzial handia zuten. Ez dago Felisa garrantzi horretaz jabetu zenaren zalantzarik; hala ere, ez zuen gai horretan gehiago sakontzerik izan, bere ikerketak Institutu-Eskolan ematen zituen klaseekin bateragarri egin behar zituelako ["Ikasketa eta Ikerketa Zientifikoen Hedakuntzarako Batzordea (IHB)" erakundearen menpe zegoen zentro honetako irakasleak bigarren Hezkuntzan jarduteko izate-asmoa zeukaten bekadun emakumezkoak ziren]. Bere etorkizuna argi ikusten ez zuenari buruzko zalantzarik ere ez dago; izatez, 1925ean, ikerketa-arloan jarraitzeari uko eginez "Institutuko" katedra-oposaketetara aurkeztu zen.\n1926ra arte, behin doktorea zela, ez zuen Felisak bekarik lortu eta berriz ere IHBren eskutik, AEBetara joateko. Nolanahi ere, emakida horretarako arrazoia bere ikerketak izatetik urrun Conneticut Collegeetik (New London) 'Gaztela Hizkuntza eta Fisika ikastaro bat' eman zezan jaso zuen gonbitea izan zela argitzea garrantzitsua da, hau da, prestakuntza pedagogikoan aritzea, ez zientifikoan. Are gehiago, behin itzulitakoan ere ez zion ikerketa alorrari ekin, eta 1931an Zerbitzu Meteorologikoan laguntzaile gisa [legearen arabera fisika zientzietan lizentziatutakoek meteorologoen taldeko oposaketetan parte hartu zezaketela argitu beharra dago, bide hori Arturo Duperier (1896-1959) edo Mario Doporto (1902-1964) bezalako fisikoek, ikasketak burutu eta berehala -edo ikasketak egiten zeudela-, hartutako bidea ere izanik]. Felisa, horretan ere Estatuan aurrendaria izan zen.\nFelisak hartutako beste bideetariko bat fisika irakasle-laguntzaile lez Unibertsitate Zentralean lanean jardutea izan zen, Julio Palacios, bere ezagun zahar batek proposatutako eskaintza ere onartu zuen arren. Egia esan, 1931an Fisika eta Kimikako Institutu Nazionala (FKIN) eratu zen, eta bertako egitura kristalinoen zehaztapenerako X izpien ataleko zuzendaria Palacios zela, Felisa, Cajal Catedrako bekadun bezala talderatu zen. Bide horrek, -berriz ere IHBri- Cambridgen (Ingalaterra), X izpien espektrografia ezagutzak sakontzeko 1932an eskuratu zuen beka baterako eskabidea egitera eraman zuen. Hala ere, litekeena da, horretan guztian, Cambridgen garai hartan lanean zegoen Jose Vallejo bere senarraren, Sevillako Unibertsitateko katedraduna, egoerak ere eraginik izatea. Zena zela, bertan Ernest Rutherforden (1871-1937) klaseetara joateaz gain, atmosfera-zientzietan sakondu ahal izateko aukerarik ere izan zuen: atmosfera-elektrizitatean mundu-mailako ospea zuen C.T.R Wilsonekin (1869-1959) harremanetan jarriz zundatze atmosferikoei buruzko xehetasunak irakatsi zizkion(izan ere,babes aeronautikoari aplikatzeko asmoz, Meteorologia-Zerbitzuak Felisari agindu zion lana zen).\nZientzialarien prestakuntza- prozesua luzea eta korapilatsua da eta gainera,Felisarengan beste ezer gutxi dakigun erantzukizun mota batzuk ere izan (ezkontideen bizitza, sendia...). Hala ere, arazorik larriena, alde batetik, ikerketan zebiltzan ia emakume guztiek euren lanek institutuetako katedrekin edota beste batzuekin txandakatu beharra zen, eta, bestetik, Felisak zituenak bezalako lanbide-lorpenek ez zioten emakume bati bere ikertzaile ibilbidea garatu eta osatu zitekeenik bermatzen, horrelakorik beharbada antzerako edota urriagoko lorpen mailadun lankide zituen gizonezko zientzialariei, bestalde, gertatzen ez zitzaiena.\nErakusgarria da Felisak bere zientzi-ibilbidean aurrera egiteko jasan zituen oztopoak egitate bidez azaltzea, eta ondoren euretariko batzuk eskainiko ditugun arren, hara hemen ukaezineko eta benetako data bat: beraien lanbide-ibilbidea zio ezberdinengatik etenda ikusi zuten hainbat emakumeren kopuru handia. 1933 eta 1937 bitartean, Felisa Meteorologia Zerbitzura berratxiki zen, Cambridgeko bere ikerketekin koherentea zen toki egokia baina FKNIan ezagutu zuen ikerketa-girotik urruti zegoena.\n1937an errepublikarren Meteorologia Zerbitzuaren atalik handiena Valentziara tokialdatzean bertara joateari uko egin zion;ondorioz, Zerbitzutik kendu egin zuten. Guda Zibila amaitutakoan, Francoren diktadurapean sortutako Nazio Meteorologia Zerbitzuan berriz onartu zuten, baina ez arinago errepublikar aldean egon izanagatik erantzukizunei buruzko espediente bati amore eman gabe. Azkenean meteorologoen talde nagusira heltzea lortu zuen. Bere lanbide-bizitza guztia funtzionario bezala eman zuen.\nOndorioa: generoen berdintasunerako bidea, bihurria izan da historian zehar eta halaxe izan da zientziaren historian ere. Gudaren ondoren Meteorologia Zerbitzuan meteorologoen urritasuna izan zen arren-Aireko Armadari atxikia zegoena gogoratu beharrean gara, eta beraz, langileak hautatzean militarrekin parekatuak- ez zuen bere baitan beste emakumerik onartu hirurogeiko hamarkadaren bukaeraraino!\nIturria: Wikipedia eta Aunamendi\nAzken eguneraketa: 2019-09-19


Kaxkoa itxuraldatzen hasia, Santixabelak hasteko 24 ordu falta diren honetan - Usurbil - Noaua.eus\nNoaua Aldizkaria 2014-06-30 11:27\nGure Aste Nagusi partikularra hasteko egun bat baino ez da geratzen, eta prestaketa lanek abiada bizia hartuko dute datozen orduotan. Adi, Kaxkoa jada, jaietarako apaintzen hasia baita. Anbulatorioko aparkalekua itxita dago, eta laster batean, bertara igotzeko bide bazterrean ere ezingo da aparkatu. Atrakzio parke gunea izango da aurten ere, osasun etxe ataria. Dagoeneko jolas parkeko azpiegitura muntatzen hasiak dira.\nAskatasuna plazan kokatuko da bestalde, Santixabeletako txosna gunea. Hainbat ekitaldi hartuko dituen oholtza jarria dago jada. Txosnak ere muntatzeko laneki ekin diete. Zirriborro tailerrekoek ere egunotan irekiko duten erakusketa prest dute. Eta Dema plaza ere apain-apain, maskotarik gabe, baina zintzilikario gorriekin.\nOilasko Biltzaileen Egunarekin hasiko dira Santixabelak bihar, goizean goiz. Euren bazkari eta jokoak ospatuko dituzte arratsaldera bitarte. 19:00etan txupinazoa eta ikurrinaren igoera, eskubaloiko neskekin. Hortik aurrera, Usurbil sei eguneko festa giroan sartuko da.\nBihar hasita, igandera arte luzatuko dira Santixabelak. Jaietarako gidak hemen:\n17:30 Pala txapelketa. Ezinduen erakustaldia, emakumezkoen finala eta gizonezkoen finala.\n06:00 Txokolate-gosaria eta oilasko-biltzaileen irteera.\nOndoren, oilasko-biltzaileen jokoak.\n19:00 Txupinazoa eta ikurrinaren igoera Udaletxetik. Txupinazoa, eskubaloiko nesken taldeak botako du.\n19:30 Buruhandiak txistulariekin.\n19:30 Helduen danborrada.\n23:00 Laiotz taldearekin dantzaldia frontoian.\n24:00 Helduen danborrada.\n24:00 Kontzertuak txosnetan: Willis Drumond, Luz de Putas eta Zezenaren Taldea.\n9:00 Esnadeia txistulariekin.\nJarraian, lore eta salda banaketa udaletxe aurrean.\n16:00 Mus txapelketa Askatasuna plazan.\n18:00 Esku Pilota Txapelketako finalak.\n18:00 Erraldoi eta buruhandiak Burrunbazale Txarangarekin.\n18:30 Trikitilarien kalejira.\n19:00 Imuntzo eta Belokirekin erromeria Askatasuna plazan.\n10:00 Umeen Eguneko dantzarekin ginkanaren hasiera.\n10:30-13:00 Ludoteka: Puzgarriak Dema plazan. Eguraldi txarra balitz, Oiardo Kiroldegian.\n11:00-13:00 Jokoak frontoian.\nOndoren, erraldoi eta buruhandiak trikitilariekin.\n14:00 Umeen lagunarteko bazkaria frontoian (norberak ekarrita).\n15:30-17:30 Pottokak Artzabalen.\n15:30-17:30 Ludoteka: Puzgarriak Dema plazan.\n17:00 Frontoian, Irrien Lagunekin “Arrantzara dantzan”.\n18:00 Txokolate jana frontoian.\nOndoren, buruhandi eta erraldoiak trikitilariekin.\n19:00 Paella txapelketa eta dastaketa afaria txosnetan.\n22:00 Bertso musikatuen emanaldia Askatasuna plazan:\n-Bertsolariak: Beñat Gaztelumendi, Arkaitz Oiartzabal “Xamoa”, Jokin Labaien eta Egoitz Zelaia.\n-Musikariak: Eneko Sierra (Sasofoia), Ixak Arruti (Kitarra), Antton Aranburu (Kitarra) eta Gari Otamendi (Bibolina).\n10:30 Haur eta gaztetxoentzako Pintura Lehiaketa (materiala bertan banatuko da).\n11:00 Toka Txapelketa Artzabalgo egoitzan.\n12:30 Gazte Eguneko trikipoteoa txosnetan.\n16:30 Santixabel Igel Jokoa Artzabalgo egoitzan.\n17:30 Gazte jokoak herrian zehar, elektrotxarangaz lagundurik.\n21:30 Herri-afaria txosnetan.\n23:00 Kontzertuak frontoian: Arto Bixar, Arcada Social, Kashbad eta McOnak taldeen eskutik.\n00:00-03:30 Drogen kontsumo arduratsua sustatzeko postua, Askatasuna plazatik Dema plazarako pasabidean.\n03:00 Musika txosnetan, Zuterpoint-en eskutik.\n11:00 Haurrentzako BTT bizikleta irteera, Mikel Laboa plazatik.\n12:00 Preso eta iheslarien eskubideen aldeko kantujira, Kuxkuxtu txarangak lagunduta.\n16:00 IX. Kayak jaitsiera Alirin (Zubieta).\n18:30 Erraldoi eta buruhandiak Burrunbazale Txarangarekin.\n18:30 Herri kirolak: aizkolariak. 2. mailako txapelketako finala.\n20:00 Euskal presoen eskubideen aldeko ekitaldia Askatasuna plazan.\n22:30 Bertso-saioa frontoian: Andoni Egaña, Amets Arzallus, Miren Amuriza, Etxahun Lekue, Asier Azpiroz eta Unai Gaztelumendi. Gai-jartzailea: Unai Elizasu. Amaieran, Santixabeletako XXXVIII. Bertsopaper Lehiaketako sari banaketa.\n01:00 Boston Jai taldearekin dantzaldia frontoian.\n01:00 Bertsio gaua Askatasuna plazan.\nUztailak 6, igandea\n11:00 Ur bataioa Oiardo Kiroldegian.\n11:30 Umeentzat jokoak Askatasuna plazan.\n12:00 Buruhandi eta erraldoiak dultzaineroekin.\n12:30 Suziri umoretsua Munalurrako plazan, Mikel Elexpe eta bere taldearen eskutik.\n16:30-18:00 Santixabel Bola Txapelketa irekia.\n18:30 Buruhandi eta erraldoiak dultzaineroekin.\n-Harri-jasotzaileak: Gipuzkoako harri TXIKIEN txapelketako finala.\n-Idi dema: Telleria eta Olasagasti.\n19:30 Patata-tortilla lehiaketa.\n20:00 Kontzertu akustikoa txosnetan: Pelax eta Cawboy Orchestra.\n23:00 Maskota erretzea eta traka Artzabalgo frontoian.\n23:30 Anai Arrebak taldekoen kontzertua Askatasuna plazan.\n-Zirriborro tailerrekoen eta Labore taldekoen lanak ikusgai, Sutegiko aretoan. Egunero, 11:00-13:00 artean eta 18:00-20:00 artean.\n-Zapi koadrodun urdina janzteko deia.


Sherlock Holmes historiako detektiberik ezagunena da. Akatsik gabeko logika zientifikoaz eta zorroztasun psikologikoaz argitzen zituen agertzen zitzaizkion kasu guztiak. Gainera, fikziozko eta misteriozko 4 nobela eta 56 ipuinen protagonista nagusia da zeinak "Sherlock Holmesen Kanon"ean bilduta dauden. 1887an sortua izan zen Sir Arthur Conan Doylen eskutik. Ustez, Holmesen pertsonaia sortzeko Conan Doyle idazlea gaztaroan bere unibertsitateko irakasle izan zen Joseph Bell eskoziar doktorean oinarritu omen zen.\nSherlock Holmes historiako detektiberik ezagunena da. Akatsik gabeko logika zientifikoaz eta zorroztasun psikologikoaz argitzen zituen agertzen zitzaizkion kasu guztiak. Gainera, fikziozko eta misteriozko 4 nobela eta 56 ipuinen protagonista nagusia da zeinak "Sherlock Holmesen Kanon"ean bilduta dauden. 1887an sortua izan zen Sir Arthur Conan Doylen eskutik. Ustez, Holmesen pertsonaia sortzeko Conan Doyle idazlea gaztaroan bere unibertsitateko irakasle izan zen Joseph Bell eskoziar doktorean oinarritu omen zen. Sherlock Holmesena detektibeei buruzko literaturako zutaberik garrantzitsuena izan zen, izan ere berarekin fama eta zabalkuntza handiagoa lortu baitzuen. Hala ere, genero literario honen sortzailea Edgar Allan Poe dugu, berak sorturiko detektibeak, August Dupinek, ez zuen Sherlock Holmesek adina fama lortu ordea. (eu)\nSherlock Holmes historiako detektiberik ezagunena da. Akatsik gabeko logika zientifikoaz eta zorroztasun psikologikoaz argitzen zituen agertzen zitzaizkion kasu guztiak. Gainera, fikziozko eta misteriozko 4 nobela eta 56 ipuinen protagonista nagusia da zeinak "Sherlock Holmesen Kanon"ean bilduta dauden. 1887an sortua izan zen Sir Arthur Conan Doylen eskutik. Ustez, Holmesen pertsonaia sortzeko Conan Doyle idazlea gaztaroan bere unibertsitateko irakasle izan zen Joseph Bell eskoziar doktorean oinarritu omen zen. (eu)\nSherlock Holmes (eu)\nis prop-eu:adiskideak of


| Sagarrondotik 07 euskaljakintza\nBy iusabiaga on 2007(e)ko martxoak 14 in musika, orokorra\nInauteriak pasa berri ditugu eta hurrengo parrandetan pentsatzen hasita, Lazkaoko jaietaraino joan beharko ginateke, baina tartean bat aurkitu dut, musikaz zuzenean gozatzeko aukera ematen duena Sagarrondotik izeneko festa, hain zuzen ere. Urtero egiten da ekitaldi hau Hernanin eta hainbat talde, bertako zein kanpokoak, izaten dira urtero. Berri txarrak, Sorkun, Morodo, Reincidentes eta Raimundo Amador izan dira, besteak beste, aurreko urteetan.\nAurten, V. urteurrena ospatuko da eta jaialdi hau gaztea dela esan daitekeen arren, antolatzaileak buru-belarri dabiltza dena ongi atera eta martxan jartzeko, beste hainbat urtetan horrela iraungo duelako esperantzan. Inguruko herri eta sagardotegi giroa elkartzea da helburu nagusietako bat, hala ere, ez da ahaztu behar gure lurraldearen izaera, kultura eta bizimoldearen ispilu ere izan nahi duela munduaren aurrean.\nMartxoaren 16 eta 17 egunetan ospatuko da festa hau eta lehenengo eguneko kontzertuak gaueko hamarretan hasiko diren arren, hurrengoak, ordubete lehenago abiatuko dira. Ostiralean, taldeen artean, entzute handiko banda ugari aurkitu ahal izango ditugu, ezagunenen artean Skalariak eta Delorean aurkitzen direla. Larunbatean, ordea, Julieta Venegas eta Zea Mays izango lirateke ospe handienekoak.\nSarrerak erosteko orduan, bestalde, gure inguruan gertuen izango dugun salmenta tokia, Tolosako Elkar Megadenda izango da eta, bestela, Donostiako Ttun-Ttunen edota Hernaniko hainbat lekutan izango dugu aukera. Aldez aurretik erosiz gero, 21 â‚¬ ordaindu beharko ditugu eta, egunean bertan, 24 â‚¬. Dena den, bietan joateko asmoa duenak diru kopuru bat aurrez dezake; izan ere, 36 eurokoa baita bi egunetarako salneurria.\nAmaitzeko, zer esan badaukagu ospakizun honen inguruan aurki dezakegun orriari buruz, hantxe irakur baititzakegu azken berriak, informazio gehiago, bideoak eta baita aurreko ekitaldietako argazkiak ikusi ere.\nBesterik gabe, denok gonbidatuta zaudete emanaldi honetan parte hartzera, urtero giro paregabea egoten dela entzuna baitut!!!!\nOndoren dituzue Skalari taldearen abesti baten bideoklipa eta baita Zea Maysen kontzertu bateko zatitxo bat ere.


ULISES | Katakrak\nJames Joyce (Dublin, 1882 – Zürich 1941) idazlearen Ulises nobela 1922an argitaratu zen, Parisen, Shakespeare and Com pany liburudendaren eskutik.\nLiteraturzale eta aditu askorentzat XX. mendeko nobelarik garrantzitsuena da Ulises, eta ukaezina ondorengo literaturan izan duen eragina. Hala aitortzen zuen T. S. Eliot poeta mo dernistak: “Ene iduriko, liburu hau da gure garaiak aurkitu duen adierazpenik garrantzitsuena; guztiok zordun gatzaizkion liburua da, eta gutako inork ihes egin ezin diona”.\nXX. mendeko literaturan funtsezkoak izan diren hain bat nobelagileren ibilbideak, William Faulkner edo Ga briel García Márquez amerikarrenak, esate baterako, ezin uler daitezke Ulisesek irekitako bidearen eragin hori gabe. Halaxe aitortu zuen kolonbiarrak: “Joyce irakurri gabea nu enez, Ulisesekin hasi nintzen. Eta etorkizuneko nire idaz kuntzan oso baliagarria izango zen zerbait ikasi nuen: barne bakarrizketaren teknika”.\nFaulknerrek hala esan omen zion emazteari Ulises ulertezina zelaeta kexatu zitzaionean: “Irakurri berriro”. Izan ere, iturri horretatik edanda idatzi baitzuen Hotsa eta ardaila bere mai sulana.\nZailtasunaren ospe hori berekin izan du Ulisesek argitaratu zen une beretik. Orain, argitalpen ohardun honi esker, ira kurle euskaldunak bidea leundua eta zenbait korapilo askatuak aurkituko ditu, hainbat ataka gaitzetan onik ateratzeko.


30 uztaila, 2021 Gazteak, Iritzia 156\nEzagutzen al duzu 50/30/20 erregela? Finantza pertsonalak kudeatzeko erabiltzen den estrategia sinple bat da. Espainia mailan ez da oso ezaguna, baina merezi du ezagutu eta behintzat proba txiki bat egitea.\nDituzun diru sarreren kantitate totala 3 portzentaietan banatzen da, eta gastu mota bakoitzari portzentaia bat ezartzen zaio: Diru sarreren %50 oinarrizko gastuak kubritzeko erabiltzen da (etxea, autoa, janaria, fakturak…). %30 gastu pertsonaletara bideratzen da (arropa, hobbiak, kirola, bidaiak). Eta amaitzeko, %20a aurreztu egiten da.\nGoazen adibide azkar batekin proba egitera. Jo dezagun hilabetero 2.000 euroko soldata duzula. 1.000 euro izango zenituzke oinarrizko gastuetarako, 600 euro gastu pertsonaletarako eta 400 aurreztuko zenituzke. Erraza ezta?\n50/30/20 sistema oso interesgarria da finantzak era eraginkorrago batean kudeatu nahi badituzu. Diru sarreren %100 zertan gastatzen duzun jakiteko aukera emango dizu, eta modu bikaina da epe luzera dirua aurreztu ahal izateko.\nGainera, aipatutako portzentaiak zure beharretara egokitu litezke, hau da, zure erregela propioa sortu zenezake, zure egungo bizimodua kontuan izanik.\n« Betidanik eta betiko\nOrdizian ‘Gazte’ »


Hasiera/ Unibertsitatea ezagutzea/ Campusa/ Osasun Zientzietako Campusa/ Aurkezpena\nOsasun Zientzien Fakultatea Iruñeko ospitale-gunean dago, ikasleek erraz izan dezaten praktikak egiteko tokia. Fakultatean 1989-1990 ikasturtean hasi zen irakasten, Nafarroako Gobernuko Erizaintzako Unibertsitate Eskolan zeuden irakaskuntza jarduerei jarraipena emanez. Nafarroako Unibertsitate Publikoko Erizaintzan Diplomadunen lehen promozioa 1992-1993 ikasturtean graduatu zen.\nOsasun Zientzien Fakultatea Nafarroako Unibertsitate Publikoko ikastegia da, Erizaintzan Graduduna (Iruñeko campusean) eta Fisioterapian Graduduna (Tuterako campusean) titulu ofizialak lortzeko ikasketak eta irakaskuntza-, administrazio- eta kudeaketa-prozesuak antolatzeaz arduratzen dena.\nUnibertsitatearen beraren zatia den aldetik, honako helburu hauetan parte hartzen du: ezagutza eta kultura sortzea eta transmititzea, Nafarroako gizartearen berrikuntza, transformazioa eta aurrerabidea sustatzea eta gaitasun teknikoa, espiritu kritiko eraikitzailea eta erantzukizunaren sena izango dituzten diplomadunen prestakuntza integrala lortzea, ahalik eta kalitaterik, eraginkortasunik eta gizarte-erantzukizunik handienak bilatuz.\nJarduera profesionala bai nazio mailan bai Europan erabat eta erantzukizunez beteko duten unibertsitateko ikasleak prestatzea du helburua.


Txinako zerrauts konprimitutako zurezko paleta fabrikatzaileak eta hornitzaileak - Senyu\nEtxea > Produktuak > Konprimitutako egurrezko paleta > Zerrautsa Egur Konprimitutako Paleta\nScenix paletak kalitate handiko zerrauts-egurrezko paleta hornitzen du. Qingdaon, Txinan, presiozko paleta berritzaileen eta konprimitutako zurezko paleten makinen fabrikatzaile profesionala gara. Bezeroen gogobetetasuna da gure helburu nagusia.\n1. Zerrautsaren Egur Konprimituaren Sarrera\nZer da zerrauts konprimitutako zurezko paleta?\nScenix Zerrautsa Egur Konprimitutako Paleta ISPM 15 mota berria betetzen duen paleta da, egurrezko txirbilak, egurra bizarra eta beste landare-zuntza erabiltzen ditu lehengai gisa eta konpresio bidezko moldaketa bero eta presio altuan.\nEgurraren birziklatzeak, egurraren erabilgarritasuna hobetu zuen.\nFumigaziorik gabea eta Koarentenarik gabekoa\nPaletek ISPM 15 arauak betetzen dituzte egurraren ontzirako, esportaziorik egin beharrik ez izatea eta berrogeialdia izatea. Inportazioa eta esportazioa erosoagoak eta azkarragoak dira.\n2. Zerrautsaren Egur Konprimitutako Paletaren zehaztapena\nFumigazio ziurtagiria: Ez da fumigaziorik behar, zuzenean esporta daiteke\nSalgaiak biltegiratzeko, ontziratzeko eta garraiatzeko erabiltzen da industria desberdinetan, hala nola papergintza, eraikuntza materiala, industria kimikoa, elektronika industria, hardware, elikagaiak, farmazia industria. Egurrezko paleta arruntak baino prezio eta pisu txikiagoa\n4. Zerrautsa konprimitutako zurezko paletaren xehetasunak\n1 Iltzeak ez, tamaina egonkorrak, garraiatutako salgaiak hobeto babesten ditu, salgaien kanpoko ontzian marradurak saihestea;\n5. Zerrauts Konprimitutako Egur Paletaren entrega eta Bidalketa Zerbitzua\nZerrautsa konprimitutako zurezko paletaren tamaina bera habia daiteke. Eta, erraz bereiz daitezke pila batetik sardexka kamioiarekin. Habiak egiteko paletek biltegiratzeko lekua ohiko zurezko paletek baino% 66ra murrizten dute.\nZerrautsarekin konprimitutako zurezko paleta pieza bakarreko diseinua da. Ez dago iltzerik edo graparik produktuan eta paketeetan kalteak murrizteko. Burrunak ezabatzeak langileen eta bezeroen lesioak murrizten laguntzen du.\nZerrautsaren konprimitutako zurezko paletak mundu osora esportatzeko onargarriak dira. Tenperatura eta presio handiko fabrikazio prozesuak paletek fumigazioa askatzen du eta intsektu eta larba infestazio guztiak erretzen ditu.\nPresswood paleten% 6-8 hezetasun baxuak produktuak kaltetzeko arriskua murrizten du. Eta erretxinarekin loturiko eraikuntzak urarekiko erresistentzia handia eskaintzen du.\nJadanik erabiltzen ez diren paleta zaharrak txikitu eta berriro itsats daitezke Zerrautsaren Egur Konprimitutako Paleta berria egiteko.\nQingdao Senyu Ingurumena Babesteko Teknologia Co., Ltd. Qingdao (Txina) hiri ederrean dago. I + G, salmenta eta fabrikazioan espezializatuta dago konprimitutako zurezko paleta, presswood paleta eta presswood paleta makina. Urte askotako esfortzuaren bidez, Scenix-ek zeregin garrantzitsua betetzen hasi da merkatu honetan, 5800.000 piezako urteko ekoizpenarekin. Hasiera-hasieratik, konpainiak "kostuak murriztera bideratzea eta bezeroentzako balioa sortzea" sinesten du.\nHot Tags: Zerrautsa Konprimitutako Egurrezko Paleta, Txina, Handizkaria, Hornitzaileak, Fabrika, Merkea, Fabrikatzaileak


Etxeko ekoizleen azoka, San Ixidro Egunez - Usurbil - Noaua.eus\nEtxeko ekoizleen azoka, San Ixidro Egunez\nNoaua Aldizkaria 2016-05-13 15:38\nHerriko ekoizleen azokara gerturatu eta etxean egiten dutena ezagutzeko aukera aparta izango da igande honetan, San Ixidro Egunez. Plazara datozen bi ekoizlerekin bildu gara, azoka bezpera hauetan. Santueneko erriberan Arrospide Barazkiak-eko Mirotz Arrospiderekin, eta Hor Goiko Arrautzak-eko Aitziber Elortzarekin.\nZuena, familia negozio gisa definitu genezake?\nMirotz Arrospide: Bakarrik ibiltzen naiz. Maisua aita izan da, dena irakatsi didana. Nagusia beti bera izango da. Kasu egin behar zaio, lege zaharrekoak dira, asko dakite. 20 bat urte daramatza. Ni gaztetxoa nintzela hasi nintzen. 3 bat urte dira honetatik bizi naizela.\nNolatan erabaki zenuen lan honetatik bizitzea?\nGasolindegian eta baratzean nebilen aldi berean. Erre samar. Bat edo beste aukeratu behar, gasolindegian segitzeko bermerik ez eta, gustuko nuenez, baratzatik bizitzea erabaki nuen, segida emateko.\nHartutako erabakiarekin asmatu zenuela esan daiteke?\nBai. Gogorra da, baina gustura nabil eta horrek asko balio du. Apustua egina da, ez dago atzera bueltarik.\nGoizean 5:00-5:30ak aldera jaiki. Goizean zehar, banaketak egiten ditut. Eguerdian mokadu bat egin etxean. Batzuetan siesta, oso nekatuta bagaude, edo bestela giro bada, segituan iluntzera arte baratzera.\nZer moduzkoa duzue aurtengo ekoizpena?\nOndo doa. Udaberria oraingoz nahiko ona ari da egiten. Negua nahiko epela izan da. Beldurra dugu, izotza ez badu egiten, horrek izurrite eta gaitz asko ekartzen ditu uda aldera.\nBi ekoizpen lerro ditugu. Batetik mikrobarazkienak; azenario oso txikiak, tipulina more eta txuria txikiak, baratxuri fresko txikiak, porru txikiak... Horiek jatetxe onetara eramaten ditugu. Bestalde, lore eta kimuekin hasi gara orain lan asko egiten. Horrez gain, betiko baratza dugu; tomatea, piperra, letxugak, porrua, azenario handiak, artoa, babarruna... denetarik.\nHerritar nahiz turistek dastatzen dute zuen uzta.\nBezeroen artean, Usurbilgo Txalaka denda eta jatetxe pare bat ditugu. Eta gero Martin Berasategi, Mugaritz, Mirador de Ulia, edota Donostiako Alde Zaharreko Urola edota Fuego Negro jatetxeak. Lan dezente egiten dugu guztiokin.\nMarka ezagun hauek, tokiko produktuen aldeko apustua egiten ari dira beraz.\nHemengo produktuen alde asko egiten dute. Beti esaten digute, niri hemengoa ekarri. Prezioa berdin zait, baina ona ekarri. Bertakoa, zuena. Gaur bildu eta ordu erdira jatetxean izatea nahi izaten dute, exijenteak dira. Onena da, bezeroengana geronek eramaten ditugula produktuak. Ez dago bitartekaririk. Salmenta zuzena da eta horrek asko egiten du.\nBaratzak ematen du bizitzeko lain?\nBizitzeko lain ematen du. Baina lan orduak ezin dira zenbatu, ordu asko dira. Oporrik ez dago.\nZer iruditzen zaizu San Ixidro Eguneko azokarako, etxeko ekoizleen alde egin den apustuak?\nOso ondo iruditzen zait, jendeak behintzat ikus dezala zer egiten dugun. Nik ordea beste data bat proposatuko nuke; jada baratzan gauza gehiago egoten den garai bat, uztaila, abuztua edo iraila.\nZer ikusiko dugu zuen postuan?\nGehienbat, ekoizten ditugun barazki txikiak. Ikusi nahi dutenek zer egiten den herrian, azaldu daitezela San Ixidro Egunez, Usurbilgo plazara. Han izango gara.\nBaratzei eusten ari zaie inguruotan?\nBai, nahiko gazte dabil baratzean. Segida ikusten dut. Urteek esango dute, ia zenbat jasatzen dugun. Bide batez, errioa saneatu beharra dagoela esan nahi nuke. Horren beharra dago hemen.\nZuen lan jarduna, familia negozioa duzue?\nBerez Jexux Agirresaroberen izenean dago negozioa, baina familia guztiak daramagu dena, laguntza behar baita. Oilategia dugu eta hori Jexuxek darama. Horrez gain, gero neroni ari naiz lan ordu gehiago sartuz, arrautzatik eratorritako beste produktu batzuk lantzen; adibidez, bizkotxoak, flanak... Horiek denak pixkanaka merkaturatzen ari gara. Egurrezko labe txiki bat badugu eta horrek ere gainbalio bat ematen dio produktuari.\nOilategiko egitasmoak non du abiapuntua?\nGuk berez lur pusketa bat bagenuen. Ez handia. Jexux une jakin batean lanean ez zebilen batere ondo. Lur eremua genuenez, kontsumo kooperatibak sortu ziren eta haren bidez bileretara joanez hasi ginen. Ekoizleak behar zirela eta lurra genuenez, Jexux hasi zen probatzen. Probatuz ondo joan da, lana gogor eginez emaitzak jaso ditugu eta hor gaude. Azkenean salto handi bat eman genuen, kontsumo kooperatiba batetik era profesional batean lan egitera. Lau oilorekin hasi ginen. Gero 50-100 izatera pasa ginen. 500-750 oilo izatera heldu gara. Era ekologikoan lan egiten dugu. Elikagaiak bakarrik ez, bide batez, ingurugiroa ere zaintzen laguntzen dugu.\nApustu honen alde egitea zaila izan zen?\nKosta egiten da erabakia hartzea. Pixkanaka erabakiak hartzen joan behar izan genuen. Denbora guztian bidegurutze piloa genuen eta horietan erabakiak hartu behar ziren. Oso gogorra egiten da erabaki horiek hartzea, ez baitakizu benetan zerekin topo egingo duzun. Estropozu egiten duzu hamar mila gauzekin, ikasi ere bai. Arreta handia jarri behar da. Egia da oztopo horiek gainditzen jakin egin behar dela, eta ez gaudela ohituta gizarte honetan oztopo horiek gainditzera.\nBizimodu aldaketa eragingo zizuen?\nEzin dugu oporretara joan. Eguneroko lana dugu. Gainera, beste baten eskuetan jarriz gero, zapuztu egiten da. Oso konplexua da. Oso esker oneko lana da, oso goxoa, baina jakin egin behar da bizitzen.\nGoizean goizetik, lehenbailehen joan behar izaten da gora. Arrautzak bildu, oiloei kasu egin, nola dauden ikusi, ura eman, garbitu, txukun daudela ikusi. Arrautz horiek sailkatu. Arratsaldean, jaten eman, berriz ere ikusi ondo dauden, hurrengo egunerako dena ondo utzi. Bitarte horietan arrautzak sailkatu, saltzeko banatu.\nBai, baina gustura egiten dugu. Lan ikaragarria baina batez ere oso lotua. Nik uste gizarte honetan lotura hori ez dagoela ondo ikusia. Ez dago jai egunik, kakotxa artean. Hori onartzea kostatzen da. Baina ohitu egin gara.\nEkoizpenari irteera nola bilatu diozue?\nAsko kostatzen da irteera hori bideratzea. Europa mailan garrantzia askoz handiagoa ematen zaio nekazaritzari, orduan askoz erraztuagoa dago dena. Hemen kosta egiten da onarpen hori eta batez ere kalitatearekin ari garenean lehiatzen. Merkatuan kontzientzia hori sartzea ez dago batere landua. Baina askotan produktuok probatzen ez direlako, probatuz gero ohitu eta genero ona jatera ohitzen zara. Gero kosta egiten da bestera bueltatzera.\nKalitatea geroz eta gehiago eskatzen da?\nBai. Pixkanaka zabaltzen doa kalitatearen kontua, bertakoa izatea, animaliak ondo zainduta egotearen balorea. Guk nahiago izaten dugu ahal den gehiena bertan saldu, eta gertutasun horri garrantzia eman.\nKontzientzia lantzeko, ze gabezia daude?\nGabezia asko. Goitik asko landu beharko litzateke. Baserriak ez luke laguntzetatik bizi behar. Bizi beharko luke normaltasunez, lantegi baten moduan. Baserriari, gertutasunari bere balorea eman beharko litzaioke. Lur asko dago Usurbilen eta inguruetan, eta alferrik galtzen ari gara. Askotan zementuz josten ditugu eta horrek ez du jaten ematen. Krisiaren aurrean dagoen alternatiba indartsuenetako bat da lurra. Lana egin nahi duenak alternatiba piloa du baserri munduan.\nSan Ixidro Eguneko azokan izango zarete. Zer aurkituko dugu zuen postuan?\nArrautzak eta arrautzetatik eratorritako produktuak; bizkotxoak, flanak. Kuriositatea sortu, ezagutu eta gai hauekiko jakinmina eta kontzientzia lantzeko aukera izango da. Oso kontzientzia gutxi dago oro har. Askoz gehiago landu daiteke. Asko hitz egiten da, egin gutxi. Azoka horrekin hau guztia landu nahi da.


Inon euskaraz bizi ahal bada, udalerri euskaldunetan • ZUZEU\nInon euskaraz bizi ahal bada, udalerri euskaldunetan\nOraintsu izan dugu Udalerri Euskaldunen egun ederra Tolosan, UEMAk eta bertako Udalak antolatua. Udalerri euskaldunak, bizilagunen erdiak baino gehiago euskaldunak dituztenak, eta zer esanik ez UEMAn direnak, %70etik gorako euskaldun tasa daukatenak hiritarren artean, horiexek dira, inon baldin bada, euskaraz bizitzea ahalbideratzen diguten eremuak.\nZaintzekoak eta ugaltzekoak lirateke, beraz, arrazoi hutsak hala esaten digulako, eta baita ere hizkuntza ekologiaren ikuspuntutik. Eta zaindu bai, UEMA arduratzen da azkenekoen kasuan eremu berezi horien euskalduntasuna zaintzen. Dela instituzio eta enpresekin egindako hitzarmenez, dela udal jardunari dagozkion euskarriak euskaraz eskaintzen, dela frankismoak urte luzez desitxuratutako abizenak berreuskalduntzeko kanpaina garatuz, dela osasun zerbitzu euskaldunak erreklamatuz, euskaraz irakurtzeko zaletasuna bultzatuz… Hamaika dira UEMA txikiak gure udalerri euskaldunenetan garatzen dituen ekimenak.\nBaina, ugaldu? Ugaldu ez, murriztuz joan da udalerri euskaldunen kopurua, nahiz eta azken 30 urtetan Eusko Jaurlaritzak bere hizkuntza politikak aurrera atera. Kontxo! Nola liteke hori, bada? Zelan izan daiteke, gero eta euskaldun gehiago garela aldarrikatzen den honetan? Horren arrazoi bat da dudarik gabe ez direla kontuan hartu udalerri euskaldun hauek indarrean jarritako politika horietan, eta zonalde erdaldunetan euskara ikasi duen jendea ugaldu den bitartean, erabileran oraindik islatzen ez den ugalketa, udalerri euskaldunetan ostera, erdaldunak ugaldu egin dira hamarkadotan, udalerri euskaldunen kopurua bera murrizteraino. EUSTATek egindako neurketak halako ondorioetara eramaten gaitu.\nHoriek horrela, udalerri euskaldunek behar duten babesa erreklamatzera gatoz. Izan dadila UEMA bereziki zaindu beharreko tresna, gure kosmos euskaldunean erdigunea zaintzen eta aberasten duen heinean. Izan dezatela udalerri euskaldunek babes legal egokia. Ezar daitezela hizkuntza arloko irizpideak Zatikako Lurralde Planetan, Hirigintza Plan Nagusien guraso diren horietan. Soilik horrela babestuko dira gure txoko euskaldunenak hiru etxebizitza bloke edota bi frankizia jartzeak ekar liezaiekeen desitxuratzetik, konponbide zaileko galeratik. Izan ere, ahulak dira arnasguneak, guztiak, eta bereziki euskaldunonak, “laisser faire” urbanistikoak fagozitatzeko modukoak. Bestela ere, nahiko lan gure gazteek jasaten duten erdarazko bonbardaketa teknologikoarengandik, telebista kate gehien-gehienen euri gaztelarrarengandik …. babesteko edota eragin hori konpentsatzeko.\nBabes egokirik gabe, lege babesik gabe, noiz arte gozatu ahal izango dugu inguru horietan ematen den euskararen hegemonia? Gero, berandu eta are nekezagoa izango da. Udalerri mailan baino haratago hartu beharreko neurriak har daitezela behingoz, berandu baino lehen. Eta bitartean, eskerrik asko UEMAri eta udalerri euskaldunetan gure arima bizirik manten dadin lanean ari diren, ari zareten guztioi.\nPili Robles Barainka.\nJosu Larrea Elorriaga.\nGarbiñe Zurutuza Fernandez.\nMireia Arginzoniz Garitaonaindia.


Amelibia Jatetxea | Araba Market\nArabako produktuak – Arabako Errioxako produktuak – Tokiko produktuak – Euskal produktuak – Etxeko sukaldaritza – Egile sukaldaritza – Sukaldaritza tradizionala – Etxeko janaria – Euskal janaria – Dastatzeko menua – Jatetxea – Jatetxe familiarra – Gourmet jatetxea – Euskal jatetxea\nSUKALDARITZA TRADIZIONALARI ESKAINITAKO JATETXEA LAGUARDIAN, UKITU PERTSONALAREKIN\nFamiliako jatetxea gara. Egiten dugunaz gozatzen dugu, eta gure lanaren emaitzarekin gozatzea gustatzen zaigu.\nEsperientzia gastronomiko eta sentsorial osoa lortzea nahi dugu. Horregatik ahalegintzen gara janaria ez ezik, argia, dekorazioa, giroa eta inguruko guztia ere bikaina izan dadin.\nGauza sinpleak gustatzen zaizkigu. Sukaldaritza tradizionala, tokiko eta garaiko produktuekin.\nBarbacana, 14 01300 ARABA / ÁLAVA (Ikusi mapan)\nAstelehenetik igandera, 13:15etik 15:30era. Asteartea itxita\n651 855 480\nErreserbak onartzen dira 945621207 telefonoan Aurretiko hitzordua: Ez


Inspira STEAMek STEM Women Congress Barcelona 2021ean parte hartu du – Inspira STEAM\nHomeInspira STEAMInspira STEAMek STEM Women Congress Barcelona 2021ean parte hartu du\nJoan den azaroaren 10ean, Inspira STEAM Bartzelonan izan zen STEM Women Congress-en laugarren edizioan, “Buscando la iniciativa que cambiará mi vida” saioaren barruan. Saio horretan, lehen eta bigarren hezkuntzako ikastetxeetako ordezkariek esperientziak eta kezkak trukatu zituzten, eta haien ikuspegia azaldu zuten bokazio zientifiko eta teknologikoak nesken artean zelan sustatu eta integratu daitezkeen gelan. Gainera, 100tífiques eta StemTalentGirl ekimenetan ere hartu zuten parte.\nGaldu bazenuen, egin klik irudian biltzar osoa ikusteko!\nSTEM Women STEM arloko emakumeen talentua erakusteko eta sustatzeko plataforma bat da eta ekimenetako bat STEM Women Congress izaten da, urtero antolatzen den STEM arloko enpresen, ekimenen eta instituzioen topagune bat.


Sintomak sendagileak objetibatzen dituen datu klinikoak dira, miaketa fisikoa egin ondoren bildutakoak. Adibidez, fonendoskopioaren bidez bihotz-murmurioak edo biriketan txistu-hotsak entzutea , masa edo koskorrak igartzea tripa ukitzean, eta abar. Zeinu klinikoez gain, bestelako datuak ere jaso ditzake medikuak, proba osagarrien bidez, zeinu analitikoak edo erradiologikoak alegia. Batzuetan, zeinuak miaketa fisikoen bidez bakarrik antzeman daitezke, beste batzuetan proba osagarrien bidez soilik eta beste batzuetan bide bietatik.\nSintomak sendagileak objetibatzen dituen datu klinikoak dira, miaketa fisikoa egin ondoren bildutakoak. Adibidez, fonendoskopioaren bidez bihotz-murmurioak edo biriketan txistu-hotsak entzutea , masa edo koskorrak igartzea tripa ukitzean, eta abar. Zeinu klinikoez gain, bestelako datuak ere jaso ditzake medikuak, proba osagarrien bidez, zeinu analitikoak edo erradiologikoak alegia. Batzuetan, zeinuak miaketa fisikoen bidez bakarrik antzeman daitezke, beste batzuetan proba osagarrien bidez soilik eta beste batzuetan bide bietatik. Askotan zeinu batek gaixotasun osoa izendatzen du, izen bera hartzen dute biek alegia. Adibidez, artrosia zeinu klinikoa eta erradiologikoa da, baina baita gaixotasunaren izena ere. (eu)\nSintomak sendagileak objetibatzen dituen datu klinikoak dira, miaketa fisikoa egin ondoren bildutakoak. Adibidez, fonendoskopioaren bidez bihotz-murmurioak edo biriketan txistu-hotsak entzutea , masa edo koskorrak igartzea tripa ukitzean, eta abar. Zeinu klinikoez gain, bestelako datuak ere jaso ditzake medikuak, proba osagarrien bidez, zeinu analitikoak edo erradiologikoak alegia. Batzuetan, zeinuak miaketa fisikoen bidez bakarrik antzeman daitezke, beste batzuetan proba osagarrien bidez soilik eta beste batzuetan bide bietatik. (eu)


Jaurlaritzako Sailburuordetzak burutu zuen DEA-IMH Doitasun Aretoaren inaugurazio ekitaldia. — IMH Campus\nJaurlaritzako Sailburuordetzak burutu zuen DEA-IMH Doitasun Aretoaren inaugurazio ekitaldia.\n2004/03/17 01:00:00 GMT+2\nJaurlaritzako Sailburuordetzak burutu zuen DEA-IMH Doitasun Aretoaren inaugurazio ekitaldia. Joan den martxoaren 17an IMH - DEA BROWN & SHARPE Doitasun Aretoa inauguratu zen Makina Erremintaren Institutuko instalazioetan. Jardunaldi teknikoak ere egin ziren metrologiako adituen eskutik. https://www.imh.eus/eu/albisteak/jaurlaritzako-sailburuordetzak-burutu-zuen-dea-imh-doitasun-aretoaren-inaugurazio-ekitaldia https://www.imh.eus/eu/albisteak/jaurlaritzako-sailburuordetzak-burutu-zuen-dea-imh-doitasun-aretoaren-inaugurazio-ekitaldia/@@download/image/1079550941.jpg\nJoan den martxoaren 17an IMH - DEA BROWN & SHARPE Doitasun Aretoa inauguratu zen Makina Erremintaren Institutuko instalazioetan. Jardunaldi teknikoak ere egin ziren metrologiako adituen eskutik.\nEkitaldian, Josu Aboitiz, Eusko Jaurlaritzako Lanbide Heziketako Sailburuordetzako Etengabeko Ikaskuntzaren Zuzendaria, Miguel Angel Mugica, Elgoibarko Udaletxeko Alkateordea, Jordi Edo, DEA-Brown & Sharpe S.A.ko Zuzendari Orokorrak eta Joxean Egaña, IMHko Zuzendari Gerenteak parte hartu zuten.\nEkitaldira urbildu ziren enpresetako, erakunde publiko eta pribatuetako eta lanbide heziketako ikastetxeetako ordezkariak Doitasun Aretoa bisitatu zuten eta bertan ageraldi teknikoak ikusi. Inaugurazioa Makina Erremintaren Museoko bisita gidatuarekin bukatu zuen.\nArratsaldez, Wilcox-eko Presidenteak Metrologian softwarearen kontzeptu berriari buruz jardun zuen eta azkenik, DEAko Produktu Zuzendariak PC-DMIS 3.6 metrologiako softwarearen gaitasun berriei buruzko hitzaldia eman zuen.


Uztailaren 8a koronabirusaren garaian: “Krabelinak Germanentzat, Martin Villa epaitu” – San Fermines 78 gogoan\nHome › Albisteak › Uztailaren 8a koronabirusaren garaian: “Krabelinak Germanentzat, Martin Villa epaitu”\nuztaila 7, 2020 No Comments Albisteak,Berriak ekimena\nKoronabirusak eragindako pandemiak gure eguneroko bizimodua leherrarazi du, konfinamenduaren pean jarriz eta askatasun oinarrizkoenak murriztuz. Ez ditugu ondorio guztiak igartzen baina apustua egin dezakegu ez direla krisi sanitariora soilik murriztuko. Ondorio ekonomiko, sozial eta politikoak ere eraginen ditu.\nGobernuaren kontsigna birusa menderatu behar dela izan da, lehenbailehen normaltasunera itzultzeko. Alta, zer normaltasun motara nahi dute itzuli? Kapitalismoaren hedapen basatia buru duen gizarte baten normaltasunera, ingurumenaren suntsitzea eta zoruen deforestazioa ekarriko duena urbanizazio masiboa errazteko, bertan ekonomiak, merkatuen nagusitasunari jarraikiz, harreman sozialak arautuko baititu. Horretan, demokraziak ez ditu herriaren benetako autogobernuaren edukiak bermatuko eta politikak maila ekonomikoan eraldatzeak lortzeko ahalmena galdua izanen du.\nFinean, hori da jasaten ari garen krisi humanitarioaren sorreran dagoen (a)normaltasunera itzultzea.\nAitzitik, guk aldarrikatu behar duguna da gizakien ahalmen kolektiboa bere etorkizuna moldatzeko gai den gizartea, politika autodeterminazio kolektiboa gauzatzeko tresna izanen duena.\nHerri mugimenduek, mugatze sanitarioak, bizitzaren errespetua eta osasun kolektiboarekiko elkartasuna kontuan izanik, mobilizazio sozialak eta borroka adierazpenak planteatzen jarraitu behar dugu, lehenik, egoera honetatik neurri antidemokratikoak eta askatasunen murrizketak indartuak atera ez daitezen, aldarrikapen sozial eta politikoak isilaraziak edo desagertuak gerta ez daitezen.\nEta, bigarrenik, krisi humanitario honetatik ateratzeak, pertsonak, bizitza, osasuna, ekosistemen errespetua, zaintzeak, osasun publikoa, elikadura-burujabetza… lehen tokian jar ditzan, aspalditik, mugimendu sozialak protagonista dituzten borrokak barne, mundu hobea lortzeko ilusio kolektiboak irudikatzen baitituzte. Besteak beste, lan harreman justuen aldeko aldarrikapenak, etxebizitzaren eskubidearen aldekoak, emakumeek beren eskubideen alde gauzatzen dituzten borrokak, AHTren eta azpiegitura handien xahutzearen kontrako mugimendua, jatorria edozein dela ere, pertsona guztiendako eskubideak aldarrikatzen dituztenak, bazterkeria sozial eta pobreziaren aurkakoak, Giza Eskubideak, eta, jakina, frankismoan eta trantsizioan eragindako krimenengatik Egia, Justizia, Ordaina eta berriro ez gertatzeko Bermeak aldarrikatzen dituztenak, haiek gabe ezina baita aitzina egitea gizarte justu eta demokratiko batean.\nHorregatik, heldu den uztailaren 8an presente egonen gara. Aurtengo goiburua hauxe da: “Krabelinak Germanentzat, Martin Villa epaitu”. Herritarren parte-hartzerik handiena lortu nahi dugu, tabernetako terrazak erasotzeaz haratago, karrikak berriro konkistatzeko. Beste batzuen artean, gure deialdia da Germanen hilarrira 11etatik 13etara bitarte joan gaitezen, bertan krabelin bat uzteko.\nOrobat, dei egiten dugu Iruñeko alde zaharrean, 22:00etan (German hil zuten ordua) kazerolada-burrunba egitera, entzun gaitzaten.\nHori guztia inpunitateaz aski dela aldarrikatzeko. Ezin dugulako onartu Antonio González Pacheco (Billy el niño) bezalako torturatzaileak beren dominak eta onarpen instituzionalak ukitu gabe mundu honetatik joatea, Antonio Salinas (Madero) edo Jose Maria (Chato) Galante bezalako borrokalariek utzi gaituzten bitartean, justizia lortzeko beren ahaleginak gauzaturik ikusi gabe.\nMartin Villa epaitu behar dute. Dagoeneko inputaturik dago kereila argentinarrean eta bere auzipetzea, neurri batean, lehen urratsa izanen da frankismoaren eta trantsizioko krimenen inpunitatea desagerrarazteko. Memoria kritikoak iraganeko biktimen oroitzapena egiteko balio izaten du, bai eta oraineko borreroak agerian uzteko ere. Iragana oroitu, oraina eraldatu.\nGobernuen esfortzu guztiak koronabirusaren kontrako txertoa berehala sortzera daude bideraturik, ustezko normaltasunera itzularaziko diguna. Noizko inpunitatearen aurkako txerto bat 1978ko gertaerengatik, Egia, Justizia, Ordaina eta berriro ez gertatzeko bermeak ziurtatuko dituena? Berrogeita bi urte daramazkigu aldarrikatzen.


Perla ozpinduak - Zientzia Kaiera\nPlinio Zaharrak, bere Historia Naturala obra handiko liburuetako batean, Kleopatra Egiptoko erreginaren eta Marko Antonio jeneral erromatar ospetsuenaren arteko pasadizo bitxi bat kontatzen du. Kontua da Kleopatrak Marko Antonio txunditu nahi zuela, bere aliatu militar eta politikoa izan zedin, eta, bide batez, baita bere maitale partikularra ere. Horretarako, erromatar jeneralarekin apustu bat egitea bururatu zitzaion; hala, haren bizitzako oturuntzarik dotore eta garestienera gonbidatuko zuela ziurtatu zion Marko Antoniori.\nOspakizun eguna iritsi zen, ordean, bertan gauzak ez zihoazen Kleopatrak espero bezala, ez baitzirudien erromatarra batere txunditu zenik eskaintzen ari zitzaizkionarekin. Are gehiago, Marko Antoniok, nolabaiteko sarkasmoz, aspertzen ari zela helarazi zion erregina egiptoarrari. Kleopatrak azkar erreakzionatu zuen, bereizgarri zuen oilarkeriaz. Bere esklaboetako bati kopa bat ardo ozpin ekartzeko eskatu zion, eta bere belarritakoak apaintzen zituzten perla handi haietako bat kendu zuen; perla hori edalontzian erortzen utzi zuen; segundo batzuk itxaron zuen perla desegin zedin eta, azkenean, edan egin zuen. Horrek bai, horrek benetako zirrara eragin zion Marko Antoniori, eta hil arte ez zen erregina egiptoarrarengandik bananduko.\nIstorioa oso polita da, baina ikus dezagun zer dioen zientziak pasadizo horri buruz.\n1. irudia: Kleopatraren oturuntza, Jan de Bray artistak 1652an egindako obra. (Iturria: The Royal Collection Trust)\nPerla bat arretaz begiratuta\nAlde batetik, perla bat dugu. Perlak kaltzio karbonatoz (CaCO3) osatutako egiturak dira; kaltzio karbonato hori aragonito izeneko mineral eran kristalizatuta dago; horrez gain, konkiolina izeneko proteina organiko bat izaten dute egitura horiek. Molusku bibalbio batzuek, ostrek adibidez, kanpotik partikularen bat sartzen zaienean, egitura horiek jariatzen dituzte beren gorputz bigunak babesteko, eta pixkanaka-pixkanaka, partikula hori karbonatotan biltzen dute, beren bizitzarako inolako arriskurik ez duela ziurtatu arte.\nBestalde, ardo ozpina dugu. Ozpina, funtsean, azido azetiko (CH3COOH) diluitua da; azido hori azido ahultzat jotzen da. Azken finean, base bat (perla) eta azido bat (ozpina) ditugu, eta nahastu egiten ditugu.\nInstitutuko kimika klaseak pixka bat gogoratuz gero ikusiko dugu erreakzio horretan gatz bat (solidoa), karbono dioxidoa (gasa) eta ura (likidoa) sortzen direla. Hau da, Kleopatraren perlak, azken batean, ozpinarekin erreakzionatuko luke, eta, ondorioz, substantzia solido karbonatatu bat eratuko litzateke, urarekin nahastuta, kopa burbuilatsu batean. Hori izango litzateke Egiptoko erreginak edan zuena. Baina bada kontuan hartu ez dugun zerbait: erreakzio hori segundo gutxi barru gertatuko al zen? Bada, hor sartzen da elezaharra. Azetikoa azido ahula izateak erreakzioaren denbora zehazten du. Perlaren kaltzio karbonatoa disolbatu ahal izateko, egun batzuk igaroko ziren, eta, gainera, tarteka ozpin gehiago gehitu beharko zen.\nAlegia, bideraezina dirudiela Marko Antonio egun batzuk eserita geratzea erreakzioa noiz amaituko zain; beraz, istorio hau mito hutsa izan liteke. Edo bestela, Kleopatrak perla erraldoi bat irentsi zuen ardo ozpinaz lagunduta, kopa batean apar pixka bat sortu eta erromatarra engainatu ondoren; hori ere ez dut baztertzen.\nAzido azetikoa geologian\nHistoriaz, kondairez eta kimikaz hitz egin dut honaino. Baina orain geologiaren txanda da. Izan ere, geologook, askotan, zenbait azido erabiltzen ditugu substantzia mineralekin modu kontrolatuan erreakziona dezaten; hala, lana errazten digute. Adibidez, fosilak kimikoki erauzteko mekanismo gisa erabiltzen dira paleontologiaren esparruan. Eta azido azetiko diluitua da arrokak eta sedimentu karbonatatuak disolbatzeko gehien erabiltzen den azidoetako bat, ornodunen hondar fosilak aztertzen ditugunean.\n2. irudia: Ornodunen mikropaleontologiako lan prozesua, disoluzio kimiko bidezkoa. A: azido azetikoaren eta hondakin karbonatatuen arteko erreakzio kimikoa. B: erreakzio kimikoaren ondoren eratzen den materiala garbitzea, hezur hondar fosfatikoak kontzentratzeko. (Argazkiak: Oier Suarez Hernando)\nHezur hondarrek konposizio fosfatikoa dute, eta, beraz, kaltzio karbonatoz osatutako materialek baino askoz hobeto jasaten dute azido azetikoaren erasoa. Lan metodologia sinplea da: fosil fosfatikoak dituen matrize karbonatatuko lagina azido azetiko diluituan murgiltzen da, eta azidoari bere lana egiten uzten zaio hainbat orduz, baita hainbat egunez ere. Jarraian, ongi garbitzen da txorrotako urarekin, erreakzio kimikoaren ondorioz eratzen den konposatu karbonatatuaren zati handiena kendu arte. Ondoren, agerian lehortzen uzten da. Prozesu hori behin eta berriz errepikatu daiteke, aztertu nahi ditugun hezur hondarrak bakarrik ditugun arte.\nEta prozesu hau geldoa eta neketsua den arren, zorionez geologook Marko Antoniok baino pazientzia handiagoa dugu (eta hark baino gehixeago dakigu kimikari buruz).\nArgitalpen-data: 2022/04/11 · Atala: Dibulgazioa, Kolaborazioak\nAmaia Portugal Australiako ikertzaile batzuek antzinako perla natural bat aurkitu dute Kimberley erregioaren kostaldean dagoen aztarnategi batean. Aparteko aurkikuntza izaki […]\nKarea: etxetresnen erraiak jaten dituen piztia\nAinhoa Lekuona eta Sara Pavo Esan ohi da Euskal Herriko ura kalitate onekoa dela inguruko herrietakoekin alderatuta. Jakina da gainera […]


Dantzari egun ezberdina ospatu dute Beasainen - Goierriko Hitza : Goierriko Hitza\nDantzari egun ezberdina ospatu dute Beasainen\nIgartza Momumentu Multzoa Beasaingo dantzarien bilgune bihurtu da beste behin ere, nahiz eta aurtengoa apur bat ezberdina izan den\nIgartzako Dantzarien Kofradiko dantzariak musukoa jantzita // A.Garmendia\nGaltza gorri eta beltzak, zinta gorridun alpargatak, alkandora zuria, zapi gorria buruan eta aurten musuko gorria ahoan. Eguraldia lagun, Igartzako Dantzarien Kofradiak dantza ikuskizuna eskaini du aurten ere.\nAurtengo osasun krisiak eraginda, egokitzapenekin egin dute aurtengo ikuskizuna; ikusleak Zapatari Kaletik sartu dira, eta horretarako dantzak hasi baino berrogeita bost minutu lehenago zabaldu dute sarrera. Hasieran jende gutxi inguratu den arren, pixkanaka pixkanaka aulki guztiak betetzen joan dira antolatzaileen argibideak jarraituz. 12:30ak aldera eman diote hasiera Dantzari Egunari Igartzako Monumentu Multzoan eta hogei minutu inguru iraun ditu guztira, Ezpata-dantzaren zati esanguratsuenak soilik dantzatu baitituzte. Ikuskizuna amaitutakoan, antolatzaileen laguntzaz irteera mailakatua egin dute, pilaketak ekiditeko asmoz.\nHemen Gotzon Aranburuk hartutako irudiekin osatutako bideoa:


Hasiera » Azken albisteak » Egin klik hemen zure prentsa oharra bada! » Ahozko antisorgailuak onespena lortzen du orain\nMithra Pharmaceuticals-ek garatua, NEXTSTELLIS motako lehen pilula antisorgailu bat da, eragin baxuko estrogeno berri bat - estetrol (E4) eta frogatutako progestina - drospirenona (DRSP) dituena. E4 haurdunaldian giza gorputzak ekoitzitako estrogeno naturala da, orain landare-iturri batetik eratorria. Entitate kimiko berria (NCE) duen NEXTSTELLISek 5 urteko merkatuko esklusibotasuna jasoko du.\nAustraliako antisorgailuen merkatua 125 milioi dolar balioesten du eta egintza laburreko konbinatuak (estrogenoa eta progestina) ahozko antisorgailuen merkatuak 65 milioi dolar baino gehiago balio du.\nScott Richards Mayne Pharmako zuzendari nagusiak esan zuen: "Pozik gaude NEXTSTELLIS Australiako merkatuan sartzeaz. 10 urte igaro dira Australiako emakumeek medikuarekin kontuan hartzeko hormona antisorgailu berri bat izan zutela. NEXTSTELLIS-ek pilula eraginkorra, segurua eta ondo jasangarria eskaintzen du, ziklo-kontrol bikainarekin eta gorputzeko zenbait ataletan eragin txikia erakutsi du. Mayne Pharma emakumeen osasunarekin konprometituta dago eta produktu berritzaileak merkaturatzen ditu Australiako eta Ameriketako emakumeen beharrak asetzeko”.\nSexu Osasuneko medikuak, Terri Foran doktoreak, esan zuen: "Ahozko antisorgailu konbinatuak Australian jaiotza-kontrol hormonalaren metodorik erabiliena izaten jarraitzen du eta mediku bakoitzak badaki emakume bakoitzak modu ezberdinean erantzuten diela hormona antisorgailuei. Horregatik da hain garrantzitsua aukera antisorgailu ugari izatea, aukera hori indibidualizatzeko. Gaur egun progestina sorta zabala dugu eskuragarri, baina estrogenoaren aukeraketa etinilestradiol edo estradioletara mugatu da. Beste estrogeno bat izateak, estetrol (E4), emakume gehiagok egokitzen zaien konbinazio bat aurkitzeko aukera zabaltzen du. Ikerketek adierazten dute estetrol-a selektiboa dela emakumearen gorputzeko hainbat ehun hormonal hartzaileetan duen eragina. Antisorgailu konbinatu eraginkor baterako beharrezkoa den sexu-sisteman nahi diren efektuak baditu ere, badirudi gibelean eta bularrean eragin txikiagoa duela".\nMithrako CEO Leon Van Rompay jaunak esan zuen: "AEBen, Kanadan eta Europaren ostean, poz-pozik gaude gure antisorgailu berritzailearen onespen gehigarri hau jasotzeaz, hirugarren kontinente batean merkaturatzea berresten dugulako. Aurten lortutako laugarren onarpen handi hau, ezin hobeto bat dator gure programazioarekin, xede den lurraldearen %80 baino gehiago estaltzeko aukera emanez. Horrek, gainera, gure taldeen esperientzia sendoa eta Mayne Pharma-rekin dugun lankidetzaren sendotasuna erakusten du, eta horrek NEXTSTELLIS-en merkaturatze komertziala lehentasun nagusia bihurtzen du".


OSTIRALERO, MUNDUKO PUNTISTA ONENAK JOSTALDIN : KIROLETIK\nBihar, 20:00etan, Goikoetxea-Aimar Erkiaga-Etxeto eta Arbe-Lopez Beaskoetxea-Zabala neurketek emango diote Hondarribia Grand Slam Txapelketari hasiera.\nZesta-puntak egoitza egonkorra aurkitu du Hondarribian. Aurtengo Hondarribiko Grand Slameko edizioa ostiral honetan hasiko da, 20:00etatik aurrera eta aurrekoen antzera, mundu mailako puntista onenak batuko ditu. Aurtengo txapelketa ligaxka formatuan jokatuko da eta bertatik bertara jarraitzeko edukiera mugatua izango da, 300 lagunentzako edukiera izango du.\nAstearteko aurkezpenean, Hondarribiko Udaleko eta Jai Aliveko ordezkariak parte hartu zuten. Mikel Egigurenek, Jai Alive enpresako gerenteak, “"Duela 15 urte Hondarribia ez zela zesta munduan existitzen, eta orain eskolarik eta lehiaketarik onena dugula" nabarmendu zuen. Bide beretik, Kalixa Silanes, Hondarribia Udaleko Kirol zinegotziak, urte hauetan txapelketa hau Hondarribian bultzatzeko posible egin duten bitartekari eta kirolari guztiei eskerrak eman zien. Zehazki, 2007an hasi eta gaurdaino, 14 urteko ibilbidea egin du zesta-puntak Hondarribian.\nAurreko urteetako lehiaketa sistema berari segika, sei bikotek ligaxka formatuan hartuko dute parte. Bi multzotan banatuko dira eta elkarren aurka jokatuko dituzte neurketak eta multzo bakoitzeko puntu gehien batzen dituzten bi bikoteak final-erdietara igaroko dira. Multzoen faseak hiru egunetako iraupena izango du (irailak 17, irailak 24 eta urriak 2), final-erdiak urriaren 9an jokatuko dira eta finala urriaren 15an ospatuko da. Jostaldira gerturatzeko abagunea ez duten zale horiek, norgehiagoa guzti-guztiak EITB-ren lehen katearen bidez jarraitzeko aukera izango dute. Lehen bi neurketak, bihar bertan jarraitu ahalko dira: Goikoetxea-Aimar Erkiaga-Etxeto eta Arbe-Lopez Beaskoetxea-Zabala elkarren aurka lehiatuko dira.\nPuntistak eta multzoak.\n•\tA multzoan:\nIñaki Osa-Aimar Aldazabal\nAritz Erkiaga-Nicolas Etxeto\nJean Olharan-Julen del Rio\n•\tB multzoan:\nJokin Arbe-Imanol Lopez\nDiego Beaskoetxea-Jon Zabala\nAlex Hormaetxea-Xabi Mancisidor\nUda honetan Gernikan, Markinan, Miarritzen, Donibane Lohitzunen edota Paueko txapelketa ezberdinetan nagusitu diren puntistarik onenak bilduko ditu hitzordu honek. Haien artean, momentuko atzelaririk onena Imanol Lopez, edota munduko bi aurrelaririk onenak ere: Aritz Erkiaga eta Iñaki Osa Goiko. Ikusgarria segurtatua dago beraz. Haiekin hitz egin dugu.


Hizkuntza: euskara - Aramaioko Udala\nHasiera » Aramaio ezagutu » Ondare Kulturala » Ez materiala (Ukiezina) » Hizkuntza: euskara\n• Mariarka (Barajuen)\n• Karobia-Andra Mari\n• Beste batzuk\n• Eraikinak (Higiezina)\n• Bestelakoak (Higigarria)\nAramaioko euskara gaur egun mendebaleko euskara deitzen den euskalkian sartu behar dugu. Edo bizkaiera deitu izan den euskalkian.\nLiburu eta publikazioak\n2005ean Txipi Ormaetxeak "Aramaioko euskara" liburua argitaratu zuen, azterketa dialektologikoa eginez, eta bertan kontsultatu daitezke bertako euskarari buruzko hainbat aspektu: fonologia, morfologia, aditzak, esamoldeak, morfosintaxia, lexikoa. Koldo Zuazok 2006an argitaratu zuen "Deba ibarreko euskara" liburua eta bertan aztertu zuen Aramaioko euskalkia, beste herrietako euskalkiekin batera. 2003 urtean Alberto Telleriak "Berbeta berua" izeneko hiztegia kaleratu zuen, hutsune honi erantzunez ", hizkera bat falta zaigu elkarri adarra joteko; taberna baten garagardo batzuk hartzen gaudeanean baliagarria izango zaiguna; haserretutakoan edo pozik gaudenean adierazkorra dena…" Debagoieneko Mankomunitateak "Idatziak" deituriko ereduen bilduma liburua kaleratu zuen 2002an.\nPatxi Uribarren Leturiagak “Izan zirelako gara, eta garelako izango dira” izeneko sarrera hitzaldia irakurri zuen Aramaion, 2010eko maiatzaren 28an, euskaltzain urgazle izendatu zutenean. Erreferentzia garbia egin zion Aramaioko euskarari.\nAhotsak proiektuaren helburua, Euskal Herriko ahozko ondarea eta herri hizkerak bildu eta hedatzea da. Aramaioko 110 pertsonen testigantzak daude bilduta, gehienak bideoz jasota. Gai askoren inguruan hitz egiten dute: familia, bizimodua, ohiturak, eskola, erlijioa, eskola, aisialdia...\nBadira hainbat eta hainbat hitz Aramaion erabiltzen direnak, "gure berbak" kontsideratzen ditugunak, izen edo esanahi berezia dutelako.\nHona hemen bilduma bat:\nGure berba eta kontuak\nMetereologia eta eguraldia\nKontsultatu ezagutza datuak, erabilera datuen bilakaera, eta Aramaion erabiltzen diren esamoldea eta berezko hitzak.\nEzagutza eta erabilera datuak